ГИРДОБ - blog.xabar.uz\nЖамиятимизда чуқур илдиз отган иллат ва унга қарши кураш юзасидан билдирилган таклиф-мулоҳазалар.\n...Биламан, СИЗлар мени эшитмоқдасиз, мен буни сезиб турибман. СИЗлар қўрқувдасизлар: биздан қўрқасиз, ислоҳотлардан қўрқасиз. Мен келажакни билмайман, айни вақтда уни қандай якунланишини ҳам башорат қилмоқчи эмасман, аммо мен уни СИЗларга нимадан бошланишини эслатмоқчиман, холос. Ҳозир гўшакни қўйиб, одамларга СИЗлар яширмоқчи бўлган оламни, яъни, СИЗлар мавжуд бўлмаган, тақиқ ва чекловлар ўрнатилмаган, чегара ва сарҳадларга эга бўлмаган дунёни кўрсатаман. Кейин эса нима содир бўлиши– БИЗга боғлиқ! ГОЛЛИВУД ФИЛЬМИДАН ПАРЧА\nБу гирдоб жамиятимизда қачон пайдо бўлганини ҳеч ким аниқ айта олмайди. Эҳтимол, инсон табиати яралганидан буён у мавжуддир. Бироқ, ана шу гирдоб ютиб юборган ҳамда унинг комидан чиқиб кета олмаган бутун бошли жамиятлар ва давлатлар инқирозга юз тутади ёки қарам вассалга айланиши аниқ. Афсуски, биз ҳам ана шу гирдоб комида анчадан бери айланиб юрибмиз... “Transparency International” халқаро нодавлат ташкилоти ҳар йили ана шу гирдобдаги мамлакатларнинг рўйхатини эълон қилади. Ўзбекистон ўтган 2017 йилда бу рўйхатда 180 та давлат ичида 157 ўринда қайд этилиб, 100 баллик баҳолаш тизимида 22 баллга лойиқ кўрилган (аслида, 30 баллдан кам баҳо олган мамлакатлар учун бу миллий иснодни англатади). Гап нима ҳақида кетаётганини кўпчилик дарров пайқади. Мазкур постнинг мавзуси айнан ўша, бизни кўпдан буён васвасага солаётган, қийнаётган, ўз комига тушириб қўйган улкан гирдоб – аксарият кулфатларимизнинг бош сабабчиси – коррупция тўғрисидадир.\nКоррупциоген ҳолат баҳоланган давлатлар рўйхати 2017 йил ҳолатида (давлат харитаси қанчалик тўқ рангда бўлса, бу коррупция ушбу мамлакатда юқорилигини англатади).\n1.КОРРУПЦИЯ: МОҲИЯТИ, САБАБЛАРИ ВА ФОЖИАЛИ ОҚИБАТЛАРИ\nКоррупция сил хасталигига ўхшайди: касаллик бошланишида уни аниқлаш мушкул, аммо, даволаш енгил, борди-ю, касаллик тарқалиб бўлган бўлса, уни аниқлаш осон, лекин, даволаш мушкул ишдир. Н.Макиавелли\nКўпчилик коррупция сўзини тор маънода, яъни, мансабдор шахсларнинг ўз мансаб мавқеидан шахсий манфаатлари йўлида фойдаланиб содир этишадиган порахўрлик билан боғлиқ қилмишларини тушунишади. Бироқ, бу тушунчанинг моҳиятини тўлақонли англаш имконини бермайди. Коррупция сўзи асли лотинча “corruptio” сўзидан олинган бўлиб, “эврилиш”, “бузилиш” деган маъноларни англатади. Миллий қонунчилигимизда, жумладан, Ўзбекистон Республикасининг “Коррупцияга қарши курашиш тўғрисида”ги Қонуни 3-моддасида, коррупцияга қуйидагича таъриф берилган.\nДемак, кенг маънода коррупция деганда бу мансабдор шахс ёки давлат хизматчиларининг нафақат порахўрлик жиноятларига оид қилмишлари, балки, ўзларининг мансаб ёхуд хизмат мавқеини суистеъмол қилиб шахсий ёки бошқа шахсларнинг манфаатлари йўлида сиёсий ҳомийлик, маҳаллиличилик, “таниш-билиш”чилик, уруғ-аймоқчиликка йўл қўйишлари ҳам назарда тутилади. Олиб борилган илмий изланишларга қараганда, коррупция ривожланган жамиятларда унинг қуйидаги турлари тез-тез учрайди: – Маиший коррупция, асосан мансабдор шахслар ва давлат хизматчиларининг кундалик иш фаолиятида фуқаролар билан муносабатларида манфаатлар тўқнашади; – Ишбилармонлик коррупцияси, бу ҳокимият вакилларининг тадбиркорлик субъект (бизнесмен)лари билан муносабатларида учрайди; – Олий ҳокимият органлари коррупцияси, бу демократик жамиятларда сиёсий ҳукмрон доиралар ҳамда одил судлов тизими фаолиятида кўзга ташланади.\nБундан ташқари, амалиётда коррупциядан бойиш манбалари ҳам мавжуд бўлиб, буларга:\n1. Йирик инвестицион лойиҳалар (асосан, катта пора эвазига ҳорижий корпорацияларга танловда “ғолиб” бўлиб, ички бозорда монопол савдо қилиш ҳуқуқи берилади); 2. Давлат харидлари (қоида бўйича, мансабдор шахс давлат номидан вакил сифатида очиқ танловда энг яхши тижорий таклиф билан ғолиб чиққан тижорат ташкилоти билан шартнома тузади, аммо, катта пора эвазига танловлар ҳақидаги маълумотлар ошкор этилмайди ҳамда олдиндан келишилган тижорат ташкилоти билан суммаси сунъий оширилган "откат" шартнома тузилади). 3. Бюджетдан ташқари жамғармалар (одатда, пенсия ёки йўл жамғармалари каби фондлар фаолияти устидан кучсизроқ назорат ўрнатилади ва ушбу фондлар бюджетининг даромадлар қисми ҳаражатлар қисмига қараганда бир неча баравар кўп бўлади, бу эса, ўз навбатида мазкур ташкилот раҳбарлари учун кучли жиноий мотив беради) киради.\nКўпчилик олимларнинг фикрича, коррупциянинг жамиятда юқори экани бир қанча объектив сабаблар билан боғлиқ, масалан:\n1) давлат секторида ойлик маошларнинг хусусий секторга қараганда анча пастлиги;\n2) мамлакат иқтисодиёти давлат томонидан бошқарилиши;\n3) муайян хизмат турларида давлат монополияси (якка ҳукмронлик) ўрнатилгани;\n4) бюрократия (давлат бошқарув органлари)нинг халқ билан алоқалари узилиб қолганлиги;\n5) иқтисодий барқарорликнинг мавжуд эмаслиги, инфляция;\n6) халқнинг этник жиҳатдан бирдам эмаслиги;\n7) иқтисодий ривожланиш (ЯИМнинг аҳоли жон бошига ўсиши) суръатлари пастлиги;\n8) жамиятда радикал-диний қарашларнинг мавжудлиги;9) жамиятнинг ҳуқуқий маданияти пастлиги;\n10) икки хил талқин этиладиган қонун нормаларининг мавжудлиги;\n11) мамлакатдаги сиёсий беқарорлик;\n12) фуқароларнинг давлат органлари фаолияти устидан жамоатчилик назорати сустлиги;\n13) жамият ва давлат бошқарувида сиёсий ҳомийлик, маҳаллилийчилик, қариндош-уруғ ва “ошна-оғайнигарчилик” муносабатларининг юқорилиги сингари иллатлар.\nШунингдек, тадқиқотлардан маълум бўлишича, коррупция мамлакатда қуйидаги фожиали оқибатларни келтириб чиқаради:\n1- давлат ресурслари ва манбаларининг самарасиз исроф этилиши;2- солиқ маъмурчилигининг сусайиши, солиқларнинг давлат бюджетига тушиш миқдори камайиши;3- давлат аппаратининг иш самарадорлиги кескин тушиб кетиши;4- хусусий тадбиркорларнинг тез-тез “синиб” кетишлари;5- малакали мутахассисларнинг ҳорижга оммавий равишда чиқиб кетишлари;6- ишлаб чиқаришда инвестицянинг камайиб кетиши, иқтисодий ўсишнинг тўхтаб қолиши;7- жамоат хизматлари сифатининг ёмонлашуви;8- халқаро ташкилотларнинг ривожланаётган давлатларга кўрсатаётган молиявий ёрдамларидан мақсадсиз фойдаланиш;9- жамиятда ижтимоий тенгсизликнинг кучайиши;10- уюшган жиноятчиликнинг авж олиши – йирик мафия гуруҳлари пайдо бўлиши;11- сиёсий ҳокимиятнинг қонунийлигига путур етиши;12- жамиятдаги маънавий муҳитнинг бузилиши ва ҳ.а.\n2. КИМ ҚАНДАЙ КУРАШГАН?\n– Коррупцияни қандай енгиш мумкин ? – Ўзингизнинг энг яқин учта дўстингизни қамоққа тиқинг, ишончим комил: уларнинг қамоқда ўтиришгани боисини сиз ҳам, улар ҳам жуда яхши билишади. Ли Куан Ю интервьюсидан\nКелинг ҳозир коррупцияга қарши чет давлатлар қандай курашгани тўғрисида қисқача тўхталамиз. СИНГАПУР – Жанубий-ғарбий Осиёдаги кичик оролда жойлашган давлат. 1959 йилда Буюк Британия таркибидаги ўз-ўзини бошқарадиган давлатга, 1965 йилда эса Малайзия таркибидан чиқиб мустақил мамлакатга айланган. Ўша даврда давлат жудаям ночор ва ўта коррупциялашган эди. Аммо, ҳукумат раҳбарлигини эгаллаган Ли Куан Ю (1959-1990й.) ўз фаолиятини, мамлакатнинг “ўлиб бўлган” иқтисодиётини кўтариш учун, дастлаб ўлкада ҳукм сураётган коррупцияга қарши шафқатсиз курашдан бошлади ва қуйидагиларни амалга оширди:\n– 1960 йилда Сингапурда “Коррупциянинг олдини олиш тўғрисида”ги Акт қабул қилиниб, унда “коррупция” тушунчасига аниқ тариф берилди ҳамда порахўрлик жиноятлари учун жазо кучайтирилди, иложи борича икки хил тушуниладиган ноаниқ қонун нормалари қонунчиликдан чиқариб ташланди;\n– Коррупцияга қарши тизимли равишда кураш мақсадида қонундан бошқа ҳеч кимга бўйсунмайдиган мустақил ташкилот – Бюро ташкил этилди, барча давлат хизматчилари, шу жумладан, мамлакат парламент аъзолари иммунитет (дахлсизлик) ҳуқуқидан маҳрум этилди, антикоррупцион суриштирув ва тергов жараёнларига, ҳаттоки, ҳукумат раҳбари Ли Куан Юнинг қариндошлари ҳам тортилди. Оқибатда эса, кўпгина вазирлар озодликдан маҳрум этилдилар (хусусан, 1966 йили – Миллатни ривожлантириш вазири Так Киа Гана, 1975 йили – Табиатни муҳофаза қилиш вазири Ви Тун Бун), бир қанчаси ўз жонига қасд қилишди (масалан, Миллатни ривожлантириш вазири Те Чинг Ван) ёки бошқалари мамлакатдан қочиб кетишди.\n– Коррупцияга қарши кураш бўйича Бюро терговчилари ҳеч қандай суд қарор (санкция)ларисиз, башарти коррупция жиноятини содир этганлиги ҳақда аниқ асослантирилган далиллар мавжуд бўлса, исталган одамни ушлаб туриши, қамоққа олиши ёки тинтув ўтказишларига рухсат этилди.\n– 1980 йилдан бошлаб ҳукумат бюрократия (давлат бошқаруви)нинг сифатини ошириш юзасидан чораларини кўра бошлади, жумладан, давлат амалдорларининг маошлари сезиларли даражада оширилди (таққослаш учун, ҳозир Сингапурда оддий ишчилар ўртача ойига 3.5 минг АҚШ доллари миқдорида маош олсалар, амалдорлар ўртача 20 минг АҚШ доллари атрофида ойлик иш ҳақи олишади). Давлат хизматига номзодларни ишга қабул қилиш Бюро ходимлари томонидан, эркин рақобат ва шаффоф танловлар асосида, бўлажак ходимлар ўрта-мактабда ўқиб юрган кезлариданоқ амалга оширилади.\n– Ҳар олти ойда вазирлар мамлакат Бош вазирига ўзининг ва оила аъзоларининг даромадлари тўғрисида ҳисобот (декларация) тақдим этишга мажбур. Борди-ю, вазирнинг реал даромадлари тақдим этилган декларацияга мувофиқ келмаса, дарҳол антикоррупцион тергов бошланади (Сингапур Жиноят кодексида “шахс эгаллаб турган мансаб ёхуд лавозим мавқеига номувофиқ бўлган бойлик орттириш” жинояти учун жазо белгиланган). Давлат хизматчилариниг банкдаги ҳисоб рақамлари доимий мониторинг (кузатув) предмети ҳисобланади. Суд коррупционерларнинг қонуний келиб чиқиши исботланмаган барча мол-мулк ва пул қимматликларини мусодара қилиш ваколатига эга.\n– Суд тизимининг мустқаллиги оширилган. Судяликка номзодлар энг яхши хусусий адвокатлардан танланади, ҳозирги кунда уларнинг йиллик маоши 800 минг АҚШ долларини ташкил этади.\n– Мафия ва уюшган жиноий гуруҳларга қарши аёвсиз курашилган.\n– Пора беришлик ҳамда антикоррупцион терговларда қатнашишдан бўйин товлаш учун катта жарималар ўрнатилган, коррупцион жиноятларда айблаб туҳмат қилганлик учун озодликдан маҳрум этиш жазоси назарда тутилган.\nЮқорида келтирилган тизимли ислоҳотлар самараси ўлароқ Сингапур коррупция салмоғи энг кам бўлган давлатлар қаторига қўшилди (мисол учун, 2017 йилда “Transparency International” ташкилотининг маълумотларига кўра, Сингапур 180 та давлат ичида 6 ўринда қайд этилиб, 100 баллик баҳолаш тизимида 84 балл тўплашга муваффақ бўлди), хорижий инвестициялар мамлакатга “оқиб” кела бошлади, иқтисодиёт гуркираб ривожланди, мамлакатнинг ЯИМ аҳоли жон бошига бир неча баравар ўсди, бугунги кунда Сингапур ривожланган мамлакат ҳисобланади.\nГОНГКОНГ – Хитой Халқ Республикасининг ихтисослаштирилган маъмурий ҳудуди бўлиб, 1997 йилга қадар Буюк Британия мустамлака (колонния)си саналган. ХХ аср ўрталарида Гонгконг коррупция “ботқоғига ботиб қолган” (давлат ҳокимияти органлари 94% коррупциялашган) эди. Ҳокимият тепасига губернатор сифатида Мюррей Маклехоуз (Буюк Британия мустамлакаси даври 1971-1982 й.) келгач, давлат аппарати тубдан ислоҳ қилина бошлади ва қуйидаги амалий чоралар кўрилди:\n– 1974 йили М.Мюррей мустақил ҳеч қайси давлат органига бўйсунмайдиган Қоррупцияга қарши кураш бўйича Комиссияни тузди. Комиссия жуда кенг ваколатларга эга бўлиб, улар коррупцияда гумон қилиб исталган давлат органи ёки ташкилотида текширув ўтказа олар эди.\n– Мансабдор шахслар ва давлат хизматчиларига нисбатан айбсизлик презумпцияси, яъни, жиноят содир этишда айбланаётган ҳар бир шахснинг иши судда қонуний тартибда кўриб чиқилиб, унинг айбдорлиги тўғрисидаги суднинг айблов ҳукми қонуний кучга кирмагунича у айбсиз ҳисобланиши ҳақидаги тамойил бекор қилинди ҳамда унинг ўрнига “Мол-мулкингни пора эвазига орттирмаганингни исботла!” деган тамойил ўрнатилди. Агар мансабдор шахс ёки давлат хизматчиси сотиб олган машинаси, уйи ёки ҳориждаги банк ҳисоб рақамини қонуний очганини исботлаб бера олмаса сўзсиз узоқ муддатга озодликдан маҳрум этиларди. Комиссия фаолияти биринчи йилининг ўзидаёқ 220 нафар амалдор порахўрлик жиноятлари субъектлари сифатида судланишган;\n– Қоррупцияга қарши кураш бўйича Комиссия фаолияти устидан зиёлилар ва тадбиркорлардан иборат жамоатчилик назоратини амалга оширувчи ташкилотлар кузатиши белгиланди ва Комиссиянинг ўз вазифасини виждодан бажармаётган ҳар қандай ходими ишдан бўшатилар эди;\n– Полиция тизимини тозалаш бошланди. Биринчилардан бўлиб Гонгконг полиция бошлиғи пора олгани учун қамоққа олинди;\n– Маҳаллий ОАВ томонидан эркин тарзда коррупция билан боғлиқ ҳар қандай янгиликларни эълон қилиш ва журналистик суриштирувлар олиб бориш фаолияти тўлиқ равишда таъминланди. Журналистлар мансабдор шахслар ва уларнинг оила аъзолари амалга ошираётган ҳар қандай шубҳали иқтисодий фаолият юзасидан мустақил суриштирув ўтказишар, ўз навбатида, Комиссия ОАВнинг бу каби эълонларига дарҳол муносабат билдирар эди.\nАмалга оширилган кенг кўламли чора-тадбирлар натижасида Гонгконгда коррупция даражаси кескин пасайди, бугунги кунда у Хитойнинг иқтисоди ривожланган энг яхши ҳудудларидан бири саналади (2017 йилда “Transparency International” ташкилотининг рўйхатида 13 ўринда қайд этилиб, 100 баллик баҳолаш тизимида 77 баллга лойиқ кўрилган).\nФИНЛАНДИЯ – Скандинавия мамлакатларига кирувчи Шарқий Европада жойлашган давлат. Эътиборли жиҳати, давлатнинг миллий қонунчилигида “коррупция” тушунчасининг ўз мавжуд эмас, бу мазкур иллатнинг фин жамияти умуман амалда қабул қила олмаслиги билан изоҳланади. Аммо ҳар доим ҳам бундай бўлган эмас.\n...ХХ аср ўрталари Финландияда коррупция жудаям авж олган давр бўлган. Унга қарши курашда мамлакат қуйидаги ислоҳотларни жорий этган:\n– Пора олиш жинояти учун озодликдан маҳрум қилишдек жиноий жазо белгиланди;\n– Пора олиш жиноятини содир этишда айбланаётган шахс ким бўлишидан қатъий назар жавобгарликка муқаррар равишда тортилади;\n– 1996 йилда мамлакатда “Иқтисодий жиноятларга қарши кураш тўғрисида”ги Умуммиллий дастур қабул қилинган бўлиб, унда манфаатлар тўқнашувини келтириб чиқарадиган вазиятларни олдини олиш ва бартараф этиш юзасидан тизимли чора-тадбирлар белгиланган;\n– ОАВнинг коррупция билан боғлиқ эълонларга муносабат билдириш учун давлатнинг коррупцияга қарши курашни амалга оширувчи махсус ваколатли органлари (Адлия вазирлиги, Тергов Бюроси ҳамда полиция) дарҳол текширув ўтказади ва унинг натижаларини оммага ошкор қилади;\n– Давлат ҳокимияти органлари максимал даражада очиқ ва шаффоф ишлаш механизмини жорий этган, деярли барча маъмурий-бошқарув мажлисларда оддий фуқаролар қатнаша олишади;\n– Давлат хизматида меҳнат қилувчи шихсларнинг моддий ва ижтимоий таъминоти бир неча баравар оширилган.\nҲозириги кунда Финландия ЯИМ энг юқори ривожланган давлатлар қаторидан жой олган (ўтган 2017 йилда у “Transparency International” ташкилотининг рўйхатида 3 ўринда қайд этилиб, 85 баллик кўрсаткич билан АҚШ ва Японияни ортда қолдирди).\nЭСТОНИЯ – коррупция даражаси кам бўлган Шарқий Европада жойлашган Болтиқ денгизи бўйидаги мамлакатлардан бири. Лекин, ХХ аср 90-йиллар бошларида бу ерда уюшган жиноятчилик, рэкет ва коррупция ҳукмронлик қилар эди. СССРдан мустақил бўлиб чиққач, 1991 йилдан бошлаб бутун Эстония ҳукумати мамлакатда авж олган тизимсизлик ва бошбошдоқликни бартараф этиш учун қуйидаги таъсирчан чораларни қўллади:\n– Электрон ҳукуматнинг инновацион модели яратилди ва муваффақиятли жорий этилди. Бу ўз навбатида, мансабдор шахсларнинг фуқаролар ҳамда корхона, муассаса, ташкилотлар билан ўзаро муносабатларида шахсий истакларнинг келтириб чиқаришига чек қўйган. Хусусан, 2000 йилда Эстония маъмурий-бошқарув мажлисларнинг қоғозсиз шаклини амалга киритиб, ҳужжатларнинг электрон шаклини интернет ёрдамида расмийлаштириш амалиётига ўтди;\n– 2002 йилда қабул қилинган Жиноят кодексида порахўрлик ва мансабдорлик билан боғлиқ жиноятларга жазо кучайтирилиб, судланувчиларга озодликдан маҳрум этиш жазосидан ташқари мол-мулкни мусодара қилиш тарзидаги қўшимча жазо қўлланила бошланди.\n– 2013 йилда Вазирларнинг Антикоррупцион Комиссияси ташкил этилди ҳамда бу комиссиянинг мақсади “Одил давлат ва назорат” стратегиясини ишлаб чиқиш этиб белгиланди;\n– Ҳар йили мамлакатнинг барча тузилмалари раҳбарлари ўзларининг мол-мулклари тўғрисидаги ҳисобот (декларация)ни интернет тармоғи орқали кенг жамоатчилик эътиборига ҳавола этади;\n– Коррупцияга доир қонунчилик такомиллаштирилди, жумладан, 2010 йилда Эстония БМТнинг Коррупцияга қарши конвенциясига қўшилди, 2012 йилда бўлса, Коррупцияга қарши кураш ва Давлат хизмати тўғрисидаги қонунлар қабул қилинди.\n3. ЎЗБЕКИСТОНДА КОРРУПЦИЯГА ҚАРШИ КУРАШ ЧОРА-ТАДБИРЛАРИ\nЮқоридаги фикрлардан келиб чиқиб, Ўзбекистонда коррупцияга қарши самарали кураш мақсадида ва олиб борилаётган туб ислоҳотларнинг самарадорлигига эришиш учун қуйида таклифларни бермоқчимиз:\n1) Барча поғонадаги таълим муассасаларида коррупция тўғрисида муайян дарс соатлари белгиланиб, йиллик ўқув-режаларига киритиш ва шу орқали етишиб чиқаётган кадрларни бу иллатнинг фожиали оқибатлари ҳақида хабардор этиш, уларда коррупцияга нисбатан муросасиз муносабат шакллантириш;2) Суд тизимининг – учинчи ҳокимият сифатидаги ҳақиқий мустақиллигини таъминлаш учун, судьяларнинг лавозим маошлари ва ижтимоий ҳимоясини кучайтириш (боиси, судьяни сотиб олса бўладиган мамлакатларга чет эллик инвесторлар капитал қўйишдан ўзларини тийишади). 3) Коррупцияга қарши курашадиган ва фақат Олий Мажлис ва Президентга ҳисобот берадиган мустақил орган ташкил этиш, унга ҳар қандай иммунитетга эга мансабдор шахс ва давлат хизматчиларининг коррупцияга доир ҳаракатлари юзасидан тергов ўтказиш ваколатини бериш. Тўғри, Ўзбекистон Республикасининг “Коррупцияга қарши кураш тўғрисида”ги қонунида коррупцияга қарши курашни амалга оширувчи махсус ваколатли органлар белгиланган, аммо, жамиятимизда коррупциянинг юқорилигини инобатга олсак, бизда бундай органга чиндан ҳам эҳтиёж бор. 3) Коррупцион тафсилотларни ёритишда сўз ва ОАВнинг эркинлигини, уларнинг хавфсизлигини таъминлаш мажбуриятини юқоридаги Коррупцияга қарши курашадиган мустақил орган зиммасига юклаш. Таклифнинг ўринли эканини асослаш учун биргина “Reporters without borders” халқаро нодавлат ташкилотининг 2017 бўйича тузган ҳисоботини этиборингизга ҳавола этиш билан чекланамиз.\nРасмда давлатларнинг рангли хариталари мисолида ОАВ эркинлиги тасвирланган.\n...Яхши хабарим йўқ эдию, лекин “бу ит урғочи бўри билан топишган бўлса керак”, деб ўйлаб қолдим. Бир куни ўтин териш учун даштга чиқдим. Қарасам, бир бўри ўтлар ичига кириб олиб, қўйларга бемалол яқинлашаяпти. Бир бута орқасига яшириниб олиб кузатдим. Ит бўрини кўриб, олдига келиб думини ликиллатиб турарди. Бўри жим эди. Кейин ит у билан жуфт бўлиб, сўнг бир чеккага бориб ётди. Бўри ўзини қўйларга уриб, биттасини тутиб олиб ёриб ташлади. Ит индамади. Мен бўри ва итимнинг муомаласини кўриб, нима учун бундай аҳволга тушганим сабабини англадим. Буларнинг ҳаммаси итнинг хиёнатидан экан. Мен итни тутиб олиб, қилган хиёнати учун дорга осиб қўйдим. Низомулмулк, “СИЁСАТНОМА”\nХулоса ўрнида битта ҳаётий мисолни келтирмоқчимиз. Орамизда, “коррозия” деб аталадиган физикавий ҳодиса ҳақида эшитмаган одам бўлмаса керак. Маълумки, бу темир металлнинг занглаб, чириш жараёнидир. Коррозия ҳодисасига учраган темир мўртлашиб, ҳеч нарсага ярамай қолади, чириндисифат аҳлатга айланади (сал нарсага синиб кетаверади). Коррупциялашган шахс ва жамият ҳам моҳиятан худди шу коррозияга учраган темир кабидир. Мўрт бўлади, бу шахсни ҳам, жамиятни ҳам синдириш осон. Бунақа одамлар яшайдиган жамият асосига давлат қуриш – суицид (ўз-ўзини қурбон қилиш) билан тенг. Тан олиш керак, Ўзбекистонда охирги қарийб икки йил давомида жамиятнинг сиёсий муҳити секин бўлса-да, ижобий томонга ўзгармоқда. Буни янги раҳбар жамиятдаги кўпгина муаммоларнинг ечимини коррупцияни йўқотишда кўраётганлигидан сезиш мумкин: коррупцияга аралашган кишиларга навбат билан чиқиш эшиклари, бошқаларига “кириш” эшиклари кўрсатилмоқда... Бироқ, коррупция жамиятимизга анча илдиз отиб улгурган, энди ундан халос бўлиш фақат бир кишининг ҳаракатларига боғлиқ эмас, назаримизда. Шу маънода, бугун БИЗ бу иллатга қарши бирлашиб, муросасиз курашмас эканмиз, кейин кеч бўлиши мумкин!..\n4.20 / 23\n4.55 / 8\nJuda ajoyib tahlil bo'libdi, takliflar ham ma'qul.\n4.5 Абдумалик Носиров 31/05/2018\n3.5 Саид-Абдулазиз Юсупов 01/06/2018\n3.5 Музаффар Назаров 01/06/2018\nМуаллиф мавзу устида анча изланибди, шунинг ўзи ҳам катта ютуқ. Атрофлича ёндашув ҳар доим яхши натижа беради. Ёзиш услуби бирмунча оддий бўлсада, фойдалилик жиҳатлари кўп. Тушунча, муаммо ва ечим қисман берилган. Таклифлар қандай бўлишидан қатъий назар берилиши муаллифнинг шахсий фикри ва муносабатини ифода этади. Ушбу блогпостни видеоблог кўринишида айрим видео ва тасвирлар билан ифодалаган тарзда ўқиб берилса ҳам қисқа ҳам анча чиройли чиқади.\nIkki-uch qismlarga bo'lib, qisqartirilishi ham mumkin edi.\n3.5 Шерзод Шерматов 02/06/2018


Жанубий Кореядан Тошкентга учиб келган йўловчилар карантинга жойлаштирилди — Sof.uz\nЖанубий Кореядан Тошкентга учиб келган йўловчилар карантинга жойлаштирилди\n9.03 13:13 527 Ўзбекистон\nUzbekistan airways авиакомпанияси 9 мартга ўтар кечаси чартер рейс билан Сеулдан 181 нафар Ўзбекистон фуқаросини мамлакатга олиб келди. Улар Тошкент вилоятидаги санаториялардан бирига икки ҳафталик карантинга жойлаштирилди. Бу ҳақда Соғлиқни сақлаш вазирлиги хабар берди.\nЎзбекистон 1 мартдан бошлаб янги турдаги коронавирус сабаб Жанубий Корея билан аваиқатновларни вақтинча тўхтатган эди. Ўша куннинг ўзида «Ўзбекистон авиатармоғи» чартер рейс билан 251 нафар йўловчи Сеулдан Тошкентга олиб келганди. Уларнинг 231 нафари, жумладан, 20 нафар Россия фуқароси Чирчиқ шаҳридаги санаторияга икки ҳафталик карантинга жойлаштирилган.\n«Ичида 181 нафар йўловчи бўлган чартер Тошкентга соат 02:00 да етиб келди. Бортда транзит йўловчилар йўқ эди», — дейилади хабарда.\nМаълумотларга кўра, Жанубий Кореяда коронавирус билан касалланганлар сони 7 минг кишидан ошиб кетган. Касаллик оқибатида вафот этганлар сони 50 кишига етган.\n29.03 16:11 9684\n30.03 21:00 4228\n29.03 18:30 3468\n29.03 12:30 3446\n29.03 16:30 2751\nБугун, 03:27 249 Ўзбекистон\nБугун, 03:23 489 Таҳлил\nКеча, 20:48 700\nЎзбекистонда коронавирусга нечта тест олингани маълум қилинди\nКеча, 18:47 511 Тиббиёт


Қонунларни фақат қабул қилиш эмас, тушунтириш ҳам керак\nДАВЛАТ РАҲБАРИ ҚОЗОҒИСТОН РЕСПУБЛИКАСИ ПАРЛАМЕНТИ УЧИНЧИ СЕССИЯСИНИНГ ОЧИЛИШИДА ҚАТНАШДИ.\nПарламент палаталари аъзолари олдида маъруза қилган Қозоғистон Республикаси Президенти депутатларнинг ўтган сессиядаги фаолияти натижаларига тўхталиб, мамлакатимиздаги ислоҳотларни қонуний жиҳатдан таъминлаш борасидаги ишларни давом эттиришнинг аҳамияти ҳақида гапирди.\n– Ўтган сессияда Парламент 84та қонун лойиҳасини муҳокама қилиб, қабуллади. Жумладан, уларнинг орасида “Қозоғистон Республикасининг Конституциясига ўзгаришлар ва қўшимчалар киритиш тўғрисида” Қонуни ҳам бор эди. Сизларнинг ташаббусингиз билан бир йилда 15та қонун лойиҳаси тайёрланди, – деди Элбоши.\nНурсултан Назарбаев олиб борилган сиёсий ислоҳотларнинг натижаларига эътибор қаратиб, давлат идораларининг олдига қўйилган вазифаларни амалга оширишда Парламент ва Ҳукуматнинг масъулияти юқори эканлигини айтди.\n– Қозоғистон бугунги кунда стратегик аҳамиятга эга қатор вазифаларни амалга оширмоқда. Парламент Ҳукумат билан ҳамкорликда Миллат режаси, Мактуб ва дастурларда белгиланган вазифаларни амалга оширишда барча имкониятлардан фойдаланиши зарур, – деди Давлат раҳбари.\nҚозоғистон Президенти жамиятни ривожлантиришнинг йўналишларига ҳам тўхталди. Элбоши маънавий янгиланиш ва иқтисодий ўсишни таъминлашга доир вазифаларнинг бажарилишига алоҳида кўнгил бўлди.\n– Парламентнинг, умуман бутун мамлакатимизнинг олдида масъулиятли иш турибди. Залворли вазифалар ва қарорларимиз – 2017 йилги дунёвий таҳдидларга жавобимиздир. Янгиланиш – бутун куч-ғайратимизни сафарбар қилишни тақозо этади. Ҳозирги вазиятда давлатнинг қонун чиқарувчи ва ижро органлари самарали ҳамкорлик қилишлари лозим, – деди Қозоғистон Республикаси Президенти.\nПрезидентнинг матбуот хизмати материаллари асосида тайёрланди., 2017-09-06, 19:48 174


Президент видеоселектор йиғилишда "Ўзагроэкспорт" директорини ишдан бўшатди\nЭкспорт масалаларига бағишланган видеоселектр йиғилишида президент Шавкат Мирзиёев "Ўзагроэкспорт" директори Жамшид Холмуҳаммедовни лавозимидан озод этди.\n"Кун.uz" нашрининг 27 июнь куни хабар беришича, бунга “Ўзагроэкспорт” барча имкониятлар мавжуд бўлган ҳолда, экспорт режасини бажара олмагани сабаб бўлган.\n"Ўзагроэкспорт" махсус ташқи савдо компанияси 2016 йилнинг апрелида Ислом Каримов қарори билан "Ўзбекозиқовқатхолдинг" таркибида тузилганди. Компания янги тузилган ва қайта ишланган мева-сабзавот маҳсулотлари экспорти билан шуғулланади.\n"Ўзагроэкспорт" 2017 йилнинг биринчи чорагида 101,8 минг тонна мева ва сабзавотни экспорт қилганди.


16:03 / 10.10.2017\nHMD Global жорий йилда Nokia 3, Nokia 5, Nokia 6 ва Nokia 8 смартфонларини ишлаб чиқарди. Гап-сўзларга кўра, фин компанияси янги Nokia 2, Nokia 7 ва Nokia 9 смартфонлари устида ишламоқда. Gizmochina'да компания 2018 йилнинг бошидаёқ янги қурилмаларни ишлаб чиқаришни бошлашига доир маълумот пайдо бўлди.\nNokia 2, Nokia 7 ва Nokia 9 ҳақида қандай маълумотлар бор?\nNokia 2 бошланғич даражали телефон сифатида таклиф этилади. Nokia 9 эса компаниянинг янги долзарб флагмани бўлади. Шунингдек тахминларга кўра, компания Nokia 7 номи остидаги бюджет қурилмани ишлаб чиқариш устида ҳам ишламоқда, ҳозирча унинг хусусиятларига доир маълумотлар йўқ.\nNokia 2 смартфони 5 дюймли HD-дисплей, Snapdragon 212 чипсети, 1 Гб оператив хотира, 16 Гб ички хотира ва 400 мАс сиғимли батареяга эга бўлида.\nNokia 9, маълумотларга кўра, ҳошиясиз мослашувчан экран, Snapdragon 835 чипи ва икки асосий камера билан таъминланади. Унинг 6 Гб ва 8 Гб оператив хотирали моделлари тақдим этилади.\nHMD Global билан ҳамкорлик қилувчи логистик компания вакилининг таъкидлашича, янги Nokia смартфонлари бу йил тақдим этилмайди. Инсайдер маълумотларига кўра, Nokia 2, Nokia 7 ва Nokia 9 смартфонлари 2018 йилнинг бошида намойиш этилади. У бу ҳақидаги тасдиқланган маълумотни ўзининг Facebook саҳифасида маълум қилди. Nokia смартфонлари MWC 2018'да намойиш этилиши кутилмоқда, компаниянинг бундан аввалги янги қурилмалари MWC 2017'да тақдим этилган.


Қишда помидор гуллади – Сурхон тонги\nБош саҳифа / Қишлоқ хўжалиги / Қишда помидор гуллади\nҚишда помидор гуллади\nФеврал 2, 2018\tҚишлоқ хўжалиги Изоҳ қолдириш 877 Кўрилди\nАнгор туманидаги “Тўлқин” маҳалласида яшовчи хонадонларда бекорчи кишининг ўзи йўқ. Ёшу қари бўш вақт топдими, томорқада меҳнат қилишади.\nОилалардаги олий маълумотли мутахассислар ҳам, корхона, ташкилотда ишловчи ишчи-хизматчилар ҳам дам олиш кунлари бўш ўтирмай томорқаларида турфа зироатлар парвариши билан банд бўлишади.\nМаҳалладагилар “Рўзғоримда ундай муаммо бор, бу нарсага зориқаяпман”, деб ҳокимият қабулхонасига тўпланиб боришмайди, маҳалла оқсоқолларини безовта қилишмайди. Оёқлари остида турган бебаҳо хазина — заминда турфа зироатлар ўстириб, мўмай даромадли бўлишаётир. Қайси хонадонга кирманг, томорқада плёнка остида картошка, карам, хўраки лавлаги (қизилча), помидор ёки бодринг яшнаб турганинг шоҳиди бўласиз.\nШайдулла бобо Махамов хонадонида бўлдик. Томорқанинг 15 сотихида плёнка остида экилган “Бурбон”, “Фора”, “Грен фреш” навли карамлар ҳосил ўраш арафасида. 4 сотих жойда барпо этилган ихчам иссиқхонага кирсангиз 1200 туп “Бўрон” навли помидор аллақачон гуллаб, пешма-пеш ҳосил тугаяпти. Бу экинларнинг ҳаммаси ўз-ўзидан ривожланмайди. Ерга қувват берувчи ўғит керак. Оила аъзолари томорқаларига кўпам маъданли ўғитларни солишмайди. Асосан гўнг ишлатишади. Хонадонда боқилаётган 6 бош қорамол, 10 бош майда молнинг даромади рўзғорга яраётган бўлса, жониворлар боқилаётган бостирмалардан кураб олинаётган маҳаллий ўғит томорқага дармон.\n— Яна бир ойдан кейин келсангиз помидоримиз пишади, — дейди Шайдулла бобо. — Мен фақат кўрсатувчи, ишни эса ўғилларим Музаффар, Миржалол, келинлар Манзура Холмирзаева, Сожида Номозова бажаришади. Аёлим Амирхол эса овқат тайёрлаш, невараларни парваришлаш билан банд. Оила аъзоларимизнинг ҳамжиҳатлиги туфайли йилига томорқадан 20 миллион сўмдан зиёд даромад қилаяпмиз. Ўтган йилги то- морқа даромадидан 4 хонали уй қурдик. Бу йилги ҳосилларимиз фойдасидан эса невараларнинг суннат тўйини ўтказмоқчимиз…\nДарвоқе, ишлаган тишлайди, бировга муҳтож бўлмайди, ҳеч нарсага зориқмайди.\nОлдинги Таълимда аҳвол қандай?\nКейинги Эзгу амал\nАпрел 27, 2018\t5,616\nшамол: 2км/с SE\nЯХШИСИ, УЙДА ҚОЛИНГ!\nАпрел 3, 2020\nЯнвар 8, 2021\nКоррупция — ёмон иллат


Ўзбекистон Республикаси Президентининг 2018 йил 27 июлдаги “Тадбиркорлик субъектларининг ҳуқуқлари ва қонуний манфаатларини ҳимоя қилиш тизимини янада такомиллаштириш чора-тадбирлари тўғрисида”ги фармонига мувофиқ, жорий йилнинг 1 апрелига қадар якка тартибдаги тадбиркор (ЯТТ) мақомини йўқотган жисмоний шахслар ва 2018 йил 1 апрелдан молиявий-хўжалик фаолиятини амалга оширмаётган ёки фаолиятини вақтинча тўхтатган ЯТТнинг мавжуд бўлган қатъий белгиланган солиқ ва ушбу қарздорлик учун ҳисобланган пенялар ҳамда молиявий жарималар бўйича қарздорлиги ҳисобдан чиқарилаётганлигидан, яъни давлат томонидан тадбиркорнинг қарзидан кечилаётганлигидан хабарингиз бор.\nАйтиш жоиз, бундай жараён давлат рўйхатидан ўтмасдан тадбиркорлик фаолияти билан шуғулланганлиги учун бир йиллик қатъий белгиланган солиқ суммаси ҳисобланган жисмоний шахсларга ҳам татбиқ этилмоқда.\nКичик бир шарти шуки, бундай имтиёз 2019 йил 1 январга қадар муддатда тадбиркорлик фаолиятини тиклаган ёки қонун ҳужжатларида белгиланган тартибда давлат рўйхатидан ўтган ҳолларда татбиқ этилмоқда. Яхшилаб ўйлаб кўрсангиз, сиз тадбиркорлик фаолиятингизни қайта йўлга қўясиз, эвазига эса сиздаги мавжуд қарздорликлар ҳисобдан чиқарилади.\nФармон мазмун-моҳиятини кенг жамоатчиликка, тадбиркорларга етказиш, уларнинг фаолиятини тиклаш ёки қайта рўйхатдан ўтказиш юзасидан ҳуқуқий ва амалий ёрдам кўрсатишда давлат солиқ бошқармалари томонидан тизимли ишлар олиб борилмоқда.\nАйни пайтда Фарғона вилоятида қатъий белгиланган солиқларни ўз вақтида тўлай олмай тадбиркорлик мақомини йўқотган ёки фаолиятини вақтинча тўхтатган 6 мингдан ортиқ ЯТТ мавжуд, уларнинг давлат бюджетидан 14 миллиард сўмдан ортиқ қарздор эканликлари ҳисоблаб чиқилди. Бошқарма томонидан солиқ имтиёзлари орқали тадбиркорлар фаолиятини қайта йўлга қўйиш юзасидан олиб борилаётган тарғибот-ташвиқот ва тушунтириш ишлари натижасида шу кунгача 200 дан ортиқ ЯТТнинг тадбиркорлик фаолияти рўйхатга олиниб, уларнинг аввалги қарздорликлари белгиланган тартибда ҳисобдан чиқарилди.\nАна шундай тадбиркорлардан бири, қўқонлик Фарҳод Маҳмудовнинг 137 миллион сўмдан ортиқ қарзи жорий йилнинг 7 августида тадбиркорлик фаолиятини тиклаши натижасида ҳисобдан чиқарилди.\n– Олти йилдан буён давлатдан солиқлар ва молиявий жарималар бўйича 137 миллион сўмдан ортиқ қарзларимни тугатиш масаласини ечолмай юрган эдим, – дейди Ф. Маҳмудов. – Ҳукуматимиз томонидан берилаётган имтиёзларни эшитиб жуда хурсанд бўлдим, давлат солиқ идоралари ходимлари билан маслаҳатлашиб, тадбиркорлик фаолиятимни тикладим. Шундан сўнг 137 миллион сўмдан ортиқ солиқ қарзларим ҳисобдан чиқарилди. Албатта, мен бундан бағоятда миннатдорман, янги лойиҳалар ишлаб чиқиб, тадбиркорлик фаолиятимни кенгайтиришни, қўшимча иш ўринлари яратишни режалаштиряпман.\nАлбатта, бундай имкониятлар юртимизда тадбиркорлар сафининг кенгайиши, қўшимча иш ўринлари яратилиши, импорт ҳажмини камайтириб, экспорт миқдорининг ортишига ва якунда, албатта, иқтисодиётимиз тараққиётига хизмат қилади. Зеро, шуни таъкидлаш лозимки, солиқ хизмати – инсофли солиқ тўловчиларнинг ишончли ҳамкоридир.\nАфсуски, мамлакат иқтисодиётининг янада мустаҳкамланишига ҳисса қўшишдан кўра ўзининг чўнтагини қаппайтиришни ўйловчи “тадбиркор”лар ҳам учраб турибди.\nДавлат солиқ қўмитасининг Солиқ соҳасида ҳуқуқбузарликлар профилактикаси бошқармаси ва унинг ҳудудий бўлимлари томонидан икки кун давомида республика бўйича ўтказилган назорат тадбирларида ноқонуний савдо ва маҳсулотлар ишлаб чиқаришга оид 36 та қонунбузилиш ҳолат аниқланди. Уларда жами 1,1 млрд. сўмлик ноқонуний товарлар фош этилди.\nФарғона вилоятида ўтказилган назорат тадбирлари давомида фуқаро А.Қодиров ҳеч қандай ҳужжатларсиз Қўқон савдо мажмуасида савдо фаолияти билан шуғулланаётганлиги аниқланиб, ҳуқуқбузарнинг 60,6 млн. сўмлик хорижда ишлаб чиқарилган товарлари савдосига нуқта қўйилди.\nШу билан бирга, Давлат солиқ қўмитаси ходимлари томонидан Тошкент шаҳридаги “Жомий” савдо мажмуасида ўтказилган назорат тадбирларида фуқаролар А.Саидакбаров ва О.Султонов ноқонуний савдо фаолияти билан шуғулланаётганлиги маълум бўлди. Ҳуқуқбузарларнинг жами 500,6 млн. сўмлик ноқонуний товарлари вақтинча олиб қўйилди.\nШунингдек, Ургут тумани Жартепа маҳалласида жойлашган савдо дўконида фуқаро А.С. давлат рўйхатидан ўтмасдан алкоголь ва салқин ичимликлар савдоси билан шуғулланган. Фуқародан 6 миллион 799 минг 300 сўмлик маҳсулотлар далилий ашё сифатида вақтинчалик олиб қўйилди.\n– Самарқанд вилояти давлат солиқ бошқармаси томонидан тадбиркорларнинг солиққа оид ҳуқуқбузарликларга йўл қўймаслик мақсадида доимий равишда профилактик суҳбатлар ўтказиб келинмоқда, – дейди бошқарма вакили Шамил Муталибов. – Биргина жорий йил октябрь ойига қадар рўйхатдан ўтмасдан фаолият юритаётган 15 нафар тадбиркор аниқланди.\nАлбатта, тадбиркорлар шуни унутмасликлари лозимки, бугунги кунда тадбиркорлик фаолияти билан қонуний шуғулланиш истагида бўлган фуқаролар учун барча имкониятлар мавжуд. Юқоридаги каби ноқонуний фаолиятларнинг олдини олиш эса доимий назоратда.


«apple» тегли мақолалар – Газета.uz\n«apple» тегли мақолалар\n2 март 2022, 09:57\nApple Россияда ўз маҳсулотларини сотишни тўхтатди\nApple Россиянинг Украинадаги ҳарбий ҳаракатларига жавобан Россияда ўз маҳсулотларини сотишни тўхтатди. Қолаверса, Россияда Apple Pay ва бошқа хизматлардан фойдаланиш ҳам чекланди. Компания шунингдек, Украина фуқаролари хавфсизлиги учун мамлакатда Apple maps`да тирбандлик ва авария ҳодисаларини кузатиш функцияларини ҳам ўчирди.\n19 октябр 2021, 10:12\n15 сентябрь 2021, 08:11\nApple янги iPhone 13, iPad ва соатларини тақдим этди\nApple маҳсулотларининг янги моделлари тақдимотида iPhone 13 смартфонларининг тўртта модели, янги iPad ва Apple Watch 7 «ақлли» соатлари намойиш этилди.\n20 ноябр 2020, 16:55\nПавел Дуров iPhone 12 Pro ни танқид қилди\nПавел Дуров янги iPhone 12 Pro смартфонини ноқулай деб атади. Шунингдек, Telegram асосчиси Apple ҳақида фикр билдириб, компания «ҳалигача Стив Жобс томонидан яратилган технологиялар ва обрў-эътибор эвазига» кун кўришини таъкидлади.\n30 октябр 2020, 16:36\nХитойда iPhone сотилиши пасайгани сабаб Apple 83 млрд долларга арзонлади\nApple компаниясининг акциялари 4,21% га арзонлади. Сармоядорларнинг ҳисоблашича, Apple Осиё смартфон ишлаб чиқарувчи компанияларига рақобатни бой бермоқда.\n21 август 2020, 14:29\n24 июн 2020, 10:12\nApple онлайн анжуманида нималар тақдим этилди\nИлк бор онлайн тарзда ўтказилган Apple компаниясининг WWDC анжуманида янги iOS 14 операцион тизими, Mac компьютерларининг янги процессорлари, Big Sur операцион тизими ва бошқа янгиликлар тақдим этилди. Эндиликда Mac компьютерлари учун Apple ишлаб чиқарган процессорлардан фойдаланилиши ва Intel процессорларидан воз кечилгани маълум қилинди.


БААнинг Шаржа шаҳрида китоблар намойишига бағишланган халқаро кўргазма бўлиб ўтмоқда. Бу йилги кўргазмада дунёнинг 60 мамлакатидан 1650 та нашриёт ва матбаа корхоналари иштирок этишмоқда. Кўргазмада 1,5 миллиондан ортиқ китоб ва рисолалар намойиш этилмоқда.\nЯрмарканинг бешинчи павилионида Қуръони каримнинг энг қадимий қўлёзмалари тақдим этилмоқда. Жумладан, Буюк Британиянинг Бирмингем университетида сақланаётган 1350 йиллик Қуръони карим қўлёзмаси ҳам намойиш этилмоқда.\nМаълумот учун, Британия қироллигининг Бирмингем университетида Қуръони Каримнинг қадимий қўлёзма нусхаси топилган эди. Уларнинг фикрича, ушбу қўлёзма Қуръони Карим мусҳафининг қадимий нусхаларидан ҳисобланади.\nШунингдек, ушбу павилионда интерфаол сенсорли экранлар ўрнатилган бўлиб, улар саёҳатчига қадимий қўлёзмалар бўйича кўплаб маълумотларни ўрганишга имкон беради.\nУшбу кўргазма жорий йилнинг 11 ноябр кунига қадар давом этади.\n1961 марта ўқилди\nҚуръони Карим мусҳафи,\nДругие материалы в этой категории: « Қалбларни ларзага солган тасвир\tВидео: Кенгуру шаклидаги ахлат қутисига сиғинишни қандай баҳолайсиз? »


Баҳодир Сидиқов: «Ўзбекнефтгаз» «Лукойл» билан қарзлар бўйича келишиб олди\n10:48 / 13.07.2019\n«Ўзбекнефтгаз» компанияси «Лукойл» билан 600 млн долларлик қарзни қайтариш жараёни тўғрисида келишиб олди. Ушбу қарз Россия компанияси томонидан Ўзбекистонда экспорт учун қазиб олинган газни харид қилиш натижасида шаклланган. Бу ҳақда «Ўзбекнефтгаз» раҳбари Баҳодир Сидиқов маълум қилди, дея хабар бермоқда Kun.uz мухбири.\n«Биз «Лукойл» бўйича келишиб олдик. Бугунги кунда қарзни қандай ва қачон тўлаш кераклиги бўйича ҳеч қандай муаммоли масалалар йўқ. Энди бизнинг асосий вазифа - бу вазият қайта содир бўлишига йўл қўймаслик. Агар биз аҳолини ўз газимиз билан таъминласак, бундай ҳолат такрорланмайди», - дейди Сидиқов.\nБундан олдин, Ўзбекистон 2001 йилда қабул қилинган «Маҳсулот тақсимотига оид битимлар тўғрисида»ги қонунни қайта кўриб чиқиши хабар берилганди.\n«Маҳсулот тақсимотига оид битимлар тўғрисидаги қонун 15 йил олдин қабул қилинган. Табиийки, унда акс эттирилган барча масалалар ҳам бизнинг талабларга жавоб бермайди. Қонун инвестицияларни жалб қилиш имконияти сифатида дастлабки ҳужжат тариқасида қабул қилинган», - деди Баҳодир Сидиқов журналистларга.\nЎзбекистон Президенти Шавкат Мирзиёев Сенатдаги чиқиши вақтида «Лукойл» компаниясидан 600 млн доллар миқдоридаги қарздорлик ҳақида гапирганди. Президент масъуллар маҳсулотни бўлиб олиш тўғрисидаги битим имзолаш олдидан миллий манфаатларни ҳисобга олиши кераклиги, лекин бу ҳолатда миллий манфаатлар ҳисобга олинмаганини айтган.\n13:50 / 28.11.2019\n«Ўзбекнефтгаз»: Ўзбекистон нефт-газ саноати ўзгариши жараёнининг биринчи босқичи якунланди\n13:51 / 27.11.2019\n«Ўзбекнефтгаз» ва «Татнефть» қўшма корхона ташкил этишнинг асосий шартларини келишиб олди\n14:52 / 11.11.2019


Чингa aйлaнмaгaн «эpтaк» - Huquq.uz\nЧингa aйлaнмaгaн «эpтaк»\n20:17 - 09.09.2020\nНафсга эрк беришнинг оқибати яхши бўлмайди. Пешку тумани Қалъа қишлоғида яшовчи Шариф Зарипов нафсига эрк бериб эл олдида шарманда бўлишдан ёмони йўқлигини энди билади. У бирданига бой бўлиб қолиш истагида юрарди. Охири масъулияти чекланган жамият очиб, одамлардан пул, чет эл валютаси, автомобиль, қорамол йиғиб, эвазига бириникидан бирига фоиз бериб даромад кўриш фикрида тўхтади.\nМолиявий пирамида ҳақида тўлиқ тушунчага эга бўлмаса-да, пули бор кишининг пичоғи мой устида бўлишини ўйламади. Хомхаёл ҳақиқатга айлана бошлади. У «Худоёр ўғиллари» МЧЖни ташкил қилди.\nҚишлоқдаги бир даврада биржадаги аукционларда қатнашиб брокерлик қилаётгани билан мақтанди. «Агар ортиқча пулларинг, сигир-бузоқларинг бўлса ҳам олиб пулларингни кўпайтириб қайтараман» деган ёлғони бир зумда пули борларнинг қулоғига етиб борди.\nПулимни кўпайтириб бераркан деган умидда «бой»нинг дарвозасини тақиллатиб келган Жамшид Саидов 117 млн. сўм ва 16 200 АҚШ доллари, Жаҳон Раҳимова 72 500 АҚШ доллари, Асқар Маъмуров 26 500 АҚШ долларини ўз қўллари билан келтириб беришди. Шарифбой ҳам анойи эмас. У соқолидан юлиб бурут ясаб, фойдадан деб уларга озроқ пулларини қайтариб бериб янада кўпроқ ишончига кириб олди.\nШариф Зарипов 2019 йилнинг февраль ойидан ноябрь ойига қадар Пешку тумани «Қалъа», «Куёвхўжа», «Навоий», «Варахшо» МФЙ ҳудудида яшовчи 30 кишини пулини топширишга қизиқтириб, чув туширди. Аммо 2-7 кун мобайнида устама билан олишларини ваъда қилган «бой» фуқароларнинг пулларини қабул қилиб, аслида бирон-бир қонуний фаолиятга сарфламаган.\nУ гўё пулларни Самарқанд, Жиззах, Фарғона, Сурхондарё, Қашқадарё вилоятларидаги банкларга қўяётгандек уларга ҳам кириб чиқар ва бундан пул берган айрим кишиларни ҳам воқиф қилар, ўзи билан бирга олиб кетар эди.\nТез фурсатда бойиб кетаётган укасининг хатти-ҳаракатидан акаси Шерзод Зарипов хавотирга тушгани рост. Ахир «Нексия», ўнта болали сигир, иккита ҳўкиз, «фалончидан пул келтир», «пистончига пул олиб бориб бер» деган топшириқлардан сўнг Шарифдан бу қанақа пул эканлигини сўраб ҳам аниқ жавоб ололмади.\nОдамларни алдаш эвазига жарақ-жарақ пулни кўрган Шариф Зарипов саховатпешаликни ҳам унутмади. У Налбандон қишлоғида футбол майдони қуришни режасига киритиб қўйди. Бироқ «Қачон фойдани берасиз?», «Пулим қанча кўпайди?» деб сўраб келаётганларга унинг жавоби йўқ эди.\nБундан ташқари, Шариф Зарипов қўлга киритган пулига қонуний тус бериш мақсадида 2019 йил 24 сентябрда «Lada vesta» русумли автомашина сотиб олган ҳамда Налбандон қишлоғидан туман ҳокимининг 2018 йил 31 майдаги қарори билан фуқаро Шамшод Саидовга сунъий қопламали футбол майдончаси ҳамда ёрдамчи бинолар барпо этиш учун ажратилган 1000 кв. метр ерда футбол майдони ва биноларнинг пойдеворини қуриб, жиноий даромадни легаллаштириш жиноятини ҳам содир этган.\nСуд ҳукми билан Шариф Зарипов 9 йилу 5 ойга озодликдан маҳрум қилинди. Жазо шартли ҳисобланиб, 3 йил синов муддати белгиланди.\nАммо бир жиҳат кишини ўйлашга ундайди. Фуқароларнинг дунёқараши, ҳуқуқий онги ўзгариб бораётган бугунги кунда ҳам Шарифбойга ўхшаганларнинг ёлғонига ишонадиган одамларни соддадил, ишонувчан деймизми ёки ноқонуний йўллар билан пулини кўпайтириш илинжида юрган кимсалар десак тўғрими?\nДепартаментнинг Пешку тумани бўлими инспектори


Ер, сув ва бошқа бир қатор солиқларни ошириш режалаштирилмоқда\nЕр ва сувдан фойдаланиш солиқларини ошириш муҳокама қилинмоқда\nЎзбекистонда ер ва сув ресурсларидан фойдаланиш солиқлари 10% га ошириш режалаштирилмоқда.\nТОШКЕНТ, 9 дек - Sputnik. Шу кунларда Олий Мажлис Қонунчилик палатасида Ўзбекистон Республикаси Солиқ кодексига ўзгартиш ва қўшимчалар киритиш тўғрисидаги қонун лойиҳаси муҳокама қилинмоқда, деб хабар қилмоқда Тошкент шаҳар ҳокимлиги. Хусусан, Солиқ кодексига қуйидаги ўзгаришларни киритиш режалаштирилмоқда: Эслатиб ўтамиз, Давлат Солиқ Қўмитаси яқинда ушбу йилда Ўзбекстонда тўпланаётган солиқлар миқдори олидинги йилларга нисбатан рекорд даражада ошганини маълум қилган эди. Хусусан, Шерзод Қудбиев сўнгги ойларда Ўзбекистонда ҳар ой бир миллиард доллар миқдорида солиқ жамланаётганини маълум қилган эди.\nсув, ер ажратиш, солиқ, давлат солиқ қўмитаси\n09:55 09.12.2021 (янгиланди: 10:00 09.12.2021)\nCC0 / pixabay.com / Орошение земли\nЎзбекистон Солиқ кодексига жиддий ўзгаришлар киритиш режалаштирилмоқда. Хусусан ер, сув ресурсларидан фойдаланиш солиқлари 10% га ошириш режалаштирилмоқда.\nТОШКЕНТ, 9 дек - Sputnik. Шу кунларда Олий Мажлис Қонунчилик палатасида Ўзбекистон Республикаси Солиқ кодексига ўзгартиш ва қўшимчалар киритиш тўғрисидаги қонун лойиҳаси муҳокама қилинмоқда, деб хабар қилмоқда Тошкент шаҳар ҳокимлиги.\nХусусан, Солиқ кодексига қуйидаги ўзгаришларни киритиш режалаштирилмоқда:\nер солиғи, сув ресурсларидан фойдаланганлик учун солиқ ва акциз солиғи ставкалари ўртача 10% га индексация қилиш (ошириш) режалаштирилмоқда. Лекин қишлоқ хўжалик ерларини суғориш учун фойдаланилган сув ҳажми қисми ва балиқ етиштириш учун белгиланган сув ресурсларидан фойдаланганлик учун солиқ ставкалари 2021 йил даражасида (1 куб метр учун 40 сўм) сақлаб қолинади;\nкўчмас мулк жойлашган ҳар бир квадрат метр учун минимал қиймат жорий этиш ва бир вақтнинг ўзида юридик шахсларнинг мол-мулк солиғи ставкаларини пасайтириш;\nполиэтилен гранулаларига акциз солиғи ставкасини 20 дан 10 %гача пасайтирган ҳолда, ушбу ставкани унинг импортига ҳам жорий этиш;\nцемент (клинкер) ишлаб чиқаришни амалга оширувчи корхоналарга белгиланган 20 фоизлик фойда солиғи ставкасини 15 фоизга пасайтириш,\n2022 йил 1 январдан бошлаб эса цемент ишлаб чиқаришга мўлжалланган 1 тонна оҳактош учун ер қаъридан фойдаланганлик учун солиқ ставкасини икки бараварга камайтириш таклиф қилинмоқда.\nсолиқ солиш билан боғлиқ бўлган объектлар ҳисобини ташкил этиш, хусусан, солиқ имтиёзлари ҳисоби бўйича ягона автоматлаштирилган тизимни яратиш;\nсолиқ тўловчининг ҳисоб маълумотларидаги ўзгаришларни шахсий кабинет орқали тасдиқлаш масаласи ҳам акс этган.\nЭслатиб ўтамиз, Давлат Солиқ Қўмитаси яқинда ушбу йилда Ўзбекстонда тўпланаётган солиқлар миқдори олидинги йилларга нисбатан рекорд даражада ошганини маълум қилган эди. Хусусан, Шерзод Қудбиев сўнгги ойларда Ўзбекистонда ҳар ой бир миллиард доллар миқдорида солиқ жамланаётганини маълум қилган эди.\nҲар ой бир миллиард доллар солиқ йиғаяпмиз - Шерзод Қудбиев\n20 Ноябр 2021, 17:19


Конте: Мени тушунган тушунади, тушунмаган одам “к чорт”!.. – AllSportuz.com\nКонте: Мени тушунган тушунади, тушунмаган одам “к чорт”!..\n“Интер”нинг собиқ мураббийи Антонио Конте Италия матбуотига берган интервюсида Милан клубидан кетиши ҳақида гапирди.\n“Мен Скудеттони забт этганимдан бир неча кун ўтгач, кетишимдан хафа бўлдим, аммо бу дарҳол уларнинг меҳр-муҳаббат, ҳурмат ва миннатдорчиликларини намойиш этган мухлислар билан бўлган улкан мамнуният билан алмаштирилди. Уларнинг “Раҳматли жаноб” асарлари мен учун Скудетто каби қадрли.\nБу одамлар биз нимага эришганимизни, клубга қанча куч ва ғайрат сарфлаганимни, клуб, жамоа ва мухлисларни муносиб бўлган жойга олиб бориш учун қилган улкан ишларимизни тушунишади. Мен жамоага бор кучимни бердим ва мухлислар буни билишади.\nКлубни қийин пайтда тарк этдимми? Мени биладиган ҳар бир киши мен вакили бўлган ҳар бир клубга қанчалик ғамхўрлик қилишимни тушунади. Мен ўзимни бутун қалбим билан унга бағишлайман. Қаерда бўлсам ҳам, келажакдаги ишларга пойдевор қўйган ғолиб жамоаларни қурдим. Баъзи мураббийлар жамоаларни тарк этишади, уларни ғазаблантиради, мен эса ҳар доим трансфер бозорида яхшиланган ва қадр топган ёш футболчиларни қолдирганман.\nҒолибона менталитетга эга бўлган бир гуруҳ футболчилар — буни сотиб ололмайсиз, чунки ҳаммаси тафсилотлар ва кундалик иш ҳақида. Мен барчадан талабчанман, лекин авваламбор ўзимдан. Мен фақат ўйинларда қатнашиш учун ўйнамайман. Мен ғалаба қозониш учун ўйнайман. Шунинг учун менга янги клублар қўнғироқ қилишади. Ғалаба қозониш жуда қийин, лекин унга қайта-қайта эришиш янада қийинроқ.\n“Интер” даги лойиҳам ҳеч қачон ўзгармаган. Мен доим жамоа ва мухлислар ҳақида қайғурганман, шунинг учун янги мураббий Симоне Инзагига энг яхши тилакларимни тилайман. У яхши, қобилиятли ва талабчан мураббий ва мен нерадзурриларга омад тилайман. “\nPrevious Жозе Моурино: Евро-2020 нинг энг зўр терма жамоаси!..\nNext Бразилия Америка Кубоги учун таркибини эълон қилди!..


Ибратли воқеалар » Страница 5\nҚочоқ ёхуд маҳалланинг юлғичи (Ҳажв)\nсана : 30-07-2018 / Ибратли воқеалар\n«Фалончи» маҳалласида афти коптокдек думалоқ, кўзлари қисиққина, кулганда орқа ковак тиши ҳам «ликиллаб» турадиган Олди Қочдиев 10 йилдан бери маҳалла раиси.\nИтдай хор бўлиб ўлди!\nсана : 25-07-2018 / Ибратли воқеалар\nЭшмат биринчилардан бўлиб партияга аъзо бўлди. Компартияга садоқатини исбот қилиш учун аёли ва икки қизини колхоз клубига лозимсиз, рўмолсиз олиб чиқиб, йиғилганлар олдида: «Мана, мен ислоҳотни ўз уйимдан бошладим. Эскилик сарқитларидан қутулиб, эркин нафас олиб яшаш пайти келди. Яшасин револуция,\nҲамма ўз доирасида золим\nсана : 23-07-2018 / Ибратли воқеалар\nБугунимиз манзараларидан бири, зулм кўтарилишини сўраб ҳамма дуога қўл очган. Лекин ҳамма ўз доирасида золим ва мустабид. Шунинг учун ҳам дуолар ижобат бўлмайди.\nсана : 22-07-2018 / Ибратли воқеалар\nАллоҳ таоло зулм ва зўровонликдан қайтариб, мазлумнинг дуосидан сақланмоққа буюрган бўлса, Расулуллоҳ соллаллоҳу алайҳи ва саллам уч инсоннинг дуоси мақбуллиги ва ундан сақланишга даъват қилганлар. Абу Ҳурайрадан ривоят қилинади:\nсана : 21-07-2018 / Ибратли воқеалар\nҚайноғам вице-президент ёрдамчиси лавозимида бўлса-да, барибир "Фостер Нэшнл” банкининг маҳаллий бўлимида катта одам эди. Синглим Анжелина тириклигида Арнольд билан унча-мунча чиқишардик. Анжелина мени яхши кўрарди, у эса Анжелинани ранжитишни истамасди. Шунинг учун Стронг мени банкка ўзининг ёнига\nТўраларнинг машинани "шапка” билан сотишларию, буни устомонлик,ишбилармонлик деб ҳисоблашлари, нафсларининг хоҳиши учун минг бир йўлни излаб топишларидан зулм кўриб, улов сотиб ололмаётган бўлсам,ўкинмайман.\nсана : 20-07-2018 / Ибратли воқеалар\nОта-онасидан мерос қолган ерда ака-ука биргаликда деҳқончилик қилар эди.\nҚабр азоби ҳамма учунми?\nсана : 19-07-2018 / Ибратли воқеалар\nСавол: – Ассалому алайкум! Устозлар, қабр азоби ҳаммагами? Ахир қабр азобини ҳам ўз сабаби бўладику. Жовоб учун олдиндан раҳмат.\nОнангизни ардоқлашни ўрганинг!\nсана : 17-07-2018 / Ибратли воқеалар\nТақдир тақозоси билан Сурхондарёнинг Сариосиё туманида яшовчи Нормурод Маматов исмли собиқ ҳарбий хизматчи билан танишиб қолдим.\nсана : 10-07-2018 / Ибратли воқеалар\nСавол: "Улар билан (никоҳ орқали) яқинлик қилишингиз биланоқ, белгиланган ҳақларини (маҳрларини) берингиз”(«Нисо», 24-оят) оятида аёлнинг маҳрини "ҳақ” дейилишининг боиси нимада? Нима, аёл оилавий ҳаёт учун эркак томонидан ижарага олиниб, сўнг ҳақи тўланадиган шахсми?


O‘zLiDeP Самарқанд вилоят Кенгаши Пастдарғом туманидаги 1-умумий ўрта таълим мактабида “Китоб – маънавият бешиги” мавзусида давра суҳбати ташкил этди.\nМазкур тадбирдан кўзланган асосий мақсад – жамиятда китоб ва китобхонликнинг нуфузини ошириш, ёшларни ахборот-кутубхона муассасалари ва умумтаълим мактаблари ҳамда маҳалла кутубхоналарига жалб этиш, китоб мутолааси ва китобхонлик маданиятини кенг тарғиб қилишдан иборат.\n“Китоб — энг яқин дўст. Ҳаётнинг оғир лаҳзаларида унга суянишингиз мумкин. У сизни ҳеч қачон сотмайди. Китоб қалбни ёритади, инсоннинг қаддини ростлайди, мустаҳкамлайди, ундаги эзгу ниятларни жонлантиради, ақлни ўткир, юракни енгил қилади.\nҲар қандай давлатнинг келажаги — бу унинг маърифатли, ақлли ёшларидир. Бу олмос ҳақиқат. Шу сабабли билим олиш — ҳозирги авлоднинг Ватан келажаги олдидаги қарзи ҳисобланади”, – дейди O‘zLiDeP вилоят Кенгаши аёллар билан ишлаш бўлими мудири М.Чулиева.\nУнинг қўшимча қилишича, “Дурдона” маърифий лойиҳаси доирасида ўтказилаётган бу каби тадбирлар ёш авлодни миллий ғурур ва ифтихор, Ватанга муҳаббат ва садоқат руҳида тарбиялаш, ёшларимизни бой маданий меросимизни қадрлашга, уни кўз қорачиғидек авайлаб-асрашга ўргатади.


Халифа математик масалани ажойиб усулда ечиб берди | Azon.uz - Ахборот-таҳлилий портал\nХалифа математик масалани ажойиб усулда ечиб берди\n2878 18:00 09.12.2019\nМатематикадан масала. Уч киши бор эди. Улар мерос йўли билан турли нисбатда 17 туяга эга бўлишган. Улардан бирига мероснинг ярми тегади. Иккинчисига учдан бири тегади. Учинчисига тўққиздан бири тегади.\nНасаб бўйича қуйидагича тақсимланади:\nБиринчисига 17 танинг ярми. Яъни 8,5 та. Иккинчисига 17 танинг учдан бири. Яъни 5,666666666666667 та. Учинчиси 17 танинг тўққиздан бири. Яъни 1, 888888888888889 та.\nУлар ўзаро бу туяларни тақсимлашнинг уддасидан чиқа олишмади. Ё туялардан бирини сўйиш лозим эди ёки тақсимлашдан олдин бир қисмини сотиш лозим эди.\nУлар муаммони ҳал қилиш учун маслаҳатга халифа Алий розияллоҳу анҳунинг ҳузурларига боришди. Ҳазрати Алий каррамаллоҳу важҳаҳу: "Менга ўзимнинг туяларимдан бир туяни туяларингизга қўшишимга рухсат берасизми?", дея сўрадилар. Улар таажжубланиб рухсат беришди. Барча туя 18 та бўлди. Халифа туяларни қуйидагича тақсимладилар:\nБиринчиси ярмини олар эди. 18 нинг ярми 9 та бўлади. Унга тўққизтани бердилар. Иккинчиси учдан бирини олар эди. 18 танинг учдан бири 6 та бўлади. Иккинчисига олтитани бердилар. Учинчисига тўққиздан бири тегар эди. 18 танинг тўққиздан бири 2 та бўлади. Учинчисига 2 та туяни бердилар. Қизиғи, уларга тақсимланган барча туя 17 та бўлди. Улардан ҳар бири ўз ҳаққини олди. Ҳазрати Алий каррамаллоҳу важҳаҳу ўзларининг битта туяларини қайтариб олдилар.\nҲикмат шуки, ечими йўқ муаммонинг ўзи йўқ. Талаб қилинган нарса фақатгина диққат ва эътиборлироқ бўлишдир!\n83 16:00 08.08.2020\nШайх Албоний зиддиятлари (учинчи қисм)\n645 13:00 08.08.2020\nШайх Нобулсийдан қиссалар ва ҳиссалар (олтинчи қисм)\n306 11:00 08.08.2020\n«Оёғини узатган қўлини узатмайди»\n1182 09:50 08.08.2020\nФилни тўхтатган Зот туяни ҳам тўхтатди...\n989 20:00 07.08.2020


Саримсоқ организмда турли ўсимталар пайдо бўлишининг олдини олади - zarnews.uz\nСаримсоқ организмда турли ўсимталар пайдо бўлишининг олдини олади\nТаркибида кўп миқдорда олтингугурт сульфати сақловчи саримсоқ юрак-қон томир тизимида мисли кўрилмаган мўъжизалар яратади. Хусусан, саримсоқ жигардаги холестерин учун жавобгар ферментларни парчалаш усули билан қондаги холестерин миқдорини камайтиради.\nБу ҳаммаси эмас. Саримсоқ истеъмол қилганингизда артериал қон босими тушади, атеросклерознинг олди олинади, бу эса ўз навбатида юрак фаолиятига ижобий таъсир кўрсатади.\nАйрим мамлакатлар соғлиқни сақлаш тизими ошқозон ва тўғри ичак саратонининг кам учрашишини одамларнинг кўп саримсоқ истеъмол қилиши билан изоҳлайди. Бу шунчаки тасодиф эмас, балки илмий асосланган фактдир.\nСаримсоқ организмда турли ўсимталар пайдо бўлишининг олдини олади, ўсимталар ўсишига йўл қўймайди. Бундан ташқари, мунтазам равишда саримсоқ истеъмол қилиш қондаги қанд миқдорини бир меъёрда сақлаб туришга ёрдам беради ва ўз-ўзидан қандли диабетнинг олди олинади.


11:45 / 16.03.2019 416 pdf Ўқиш режими + -\nИорданияда бўлиб ўтган XIV халқаро аёллар Қуръон мусобақасида, Эронлик қория Фотима хоним Шерозий ғолиб бўлди, деб хабар беради IQNA.\nХабарда айтилишича, мусобақада Судан, Ироқ, Миср, Индонезия, Сурия, Фатар ва Саудия Арабистонидан келган қориялар ҳам жуда фаол иштирок этганлар. Бироқ эронлик қория ўзининг шижоати ва саволларга хатосиз жавоб бериши билан ҳакамлар томонидан ғолиб деб баҳоланган.\nЭслатиб ўтамиз, Иорданиянинг XIV халқаро аёллар Қуръон мусобақасида 35 давлатдан ташриф буюрган қориялар ўзаро куч синашди. Араб давлатлари ўртасидаги халқаро Қуръон мусобақаси Рамазон ойида бўлиб ўтади.\nДуонинг фазли (еттинчи ҳадис)\n11:10 / 16.03.2019 1160\n13:30 / 16.03.2019 708\n588 10:13 / 12.12.2018\n168 18:15 / 05.08.2019\n2912 14:16 / 06.12.2018\n777 09:50 / 23.11.2018\n546 09:01 / 30.09.2019\n2517 13:45 / 12.05.2019


Том Крузнинг салкам 1,5 млрд. сўмлик машинасини ўғирлаб кетишди\nТом Крузнинг салкам 1,5 млрд. сўмлик...\n27.08.2021 16:43 0 1788\nТаниқли актёр Том Круз «Имконсиз топшириқ-7» филмида суратга тушиш учун Англиянинг Бирмингем шаҳрига келганида номаълум шахслар унинг учун ажратилган BMW X7 русумли кроссовери ва ичидаги пулларини ўғирлаб кетишди.\nТом Крузга Англияда хизматда бўлиш учун айнан шу машина ажратилган. Номаълум шахс актёр машинадан тушиб, меҳмонхонага кириб кетаётган пайтда тансоқчини доғда қолдириб, машинани олиб қочган.\nМашина нархи қарийб 100 минг фунт стерлинг (тахминан 1,5 млрд. сўм) туради. Аммо актёрни машина эмас, унинг ичидаги бир неча минг фунт пуллари ташвишга солган.\nМашина ўғирланиши билан актёрга бошқа улов бириктирилган, йўқолгани эса тезда топилган. Аммо пуллар ва актёрнинг қимматбаҳо буюмлари изсиз йўқолган.\n«Имконсиз топшириқ-7» филмининг жаҳон преьераси 2022 йилга мўлжалланган.\n«Миссия оғирлашмоқда»: суратга олиш майдончасида Том Круз аламини ҳамкасбларидан олди\nАктёр икки ҳафта карантинда ўтирмайдиган бўлди


Владимир Фомичев: «АСОСИЙ ТАРКИБ ОЛДИГА ҚЎЙИЛГАН ВАЗИФА ЎЗГАРМАЙДИ»\nКиритилган сана: 01.08.2011.\nХабарингиз бор, «Машъал» иккинчи даврадаги дастлабки учрашувни ўз майдонида Бекободнинг «Металлург» клубига қарши ўтказади. Муборакликлар мавсумнинг иккинчи ярмига тайёргарликни дастлаб Билдирсойда олиб боришди, ундан кейин эса машғулотлар Янгиерда давом эттирилди. Бу вақт оралиғида «газчилар» иккита ўртоқлик баҳсида майдонга тушишди. Аввалига «Металлург» 3:1 ҳисобида доғда қолдирилган бўлса, кейинчалик «Динамо»га 0:1 ҳисобида имконият бой берилди. Шундан сўнг «Машъал» аъзолари Муборак томон йўл олишди ва 27 июлдан бери машғулотлар шу ерда олиб борилмоқда. Жамоамиз Муборакка етиб келгач, фурсатдан фойдаланиб клуб бош мураббийи Владимир Фомичев билан учрашдик ва унинг тайёргарлик ва иккинчи давра борасидаги фикрларини сўрадик.\n- Ўйлайманки, мавсумнинг қолган қисмига яхши ҳозирлик кўрдик. Биз олдиндан белгилаб қўйилган режа асосида аввалига Билдирсойда, кейин эса Янгиерда машғулот олиб бордик, қолаверса иккита ўртоқлик учрашувида майдонга тушдик. Эътибор берган бўлсангиз, таркибда кўплаб ўзгаришлар бўлмади. Чунки мен қўл остимлда тўп сураётган йигитларга ишонаман ва улардан умидим катта. Ўйлайманки, «Насаф»дан келиб қўшилган Самандар Шодмонов жамоамиз ўйинини кучайтиради.\nФОЗИЛ МУСАЕВНИНГ КЕТИШИ ҲАҚИДА\n- Албатта, Фозил Мусаев биз учун муҳим ўйинчи эди. У майдон марказида катта ҳажмдаги ишни бажарарди. Эндиликда Мусаев «Насаф» либосида тўп суради. Яширмай айтишим мумкин, Фозилнинг кетиши биз учун катта йўқотиш. Энди унинг ўрнига Игорь Петковични қўйишни мўлжаллаб турибман. Ёш умидли ўйинчимиз Жаҳонгир Абдумўминов ҳам чакки эмас, бироқ у жароҳати сабаб 3-4та ўйинни ўтказиб юборса керак.\nЖАМОА ОЛДИГА ҚЎЙИЛГАН ВАЗИФА ХУСУСИДА\n- Мен ўринбосарларимиз олдига ёшлар лигасида ғолиб чиқиш вазифасини қўйдим. Чунки бундоқ ўйлаб қарасак, бунга имкониятимиз ҳам, кучимиз ҳам етади. Агар ёшларимиз ўз ўйинини намойиш эта олишса, биринчи ўринни қўлга кирита оламиз. Йил бошида асосий таркиб олдига қўйилган мақсад ҳам ўзгаргани йўқ. Яъни, биз кучли тўртликка киришни мўлжаллаб турибмиз.


адабиёт — Minbar\nмумкин. Бизнинг одамларимиз характерида чапанилик бор. Лекин бу на адабиётимизда, на киномизда чиққан. Асарларимизда одамларимиз қўйдай ювош ... ғоялари юқорироқ, яхшироқ бўлишини одам хоҳлайди. Яъниким кинога, адабиётга, телевидениега қўйиладиган талабнинг юқорироқ бўлишини хоҳлайсан. ...\n16 май 17:06 Мақолалар\nёзувчи-шоир Наби Жалолиддин аксарият адабиётшуносларни уйини қиморбозларга бўшатиб берган одамларга ўхшатган. Бу ҳақда у адабий танқидчи Жовли Хушбоқ уюштирган суҳбатда айтган. Қуйида ... бўлиши зарурлиги табиий. Шу маънода бугунги, замонавий ўзбек адабиёти вакиллари ижоди қай даражада? Улар ҳақиқий ижодий мўъжизалар яратиб, ...\nТемур Хўжаўғли Minbar билан суҳбатда ўзбек жамияти, хусусан, адабиёти, маданияти ва илм-фан соҳасига ташхис қўйди, лотин алифбосини ... фактлар ҳақида сўз боради. – Сиз ўтган йили Тошкентда бўлган халқаро адабиёт анжуманида қатнашган эдингиз. Ўзбекистон ҳақида қандай фикрларингиз ...\n8 мар 08:39 Янгиликлар\nҲамид Исмоилнинг “Жинлар базми” романи Европа тикланиш ва тараққиёт банкининг 20 минг евролик адабий мукофотини қўлга киритди.\n1 мар 23:30 Мақолалар\nтаваллуди нишонланади. Бугун ҳамма Зулфияхонимни хотирлайди, ўзбек адабиёти учун қилган хизматларини ёдга олади. Зулфия шеърияти ўзбек адабиётида ... шеърияти ўзбек адабиётида ўз ўрнига эга. Лекин ушбу санада ўзбек адабиётининг яна бир заҳматкаши Озод Шарафиддинов ҳам таваллуд топган. ...\n28 фев 16:47 Мақолалар\nадабиётшунос олим Иброҳим Ҳаққул билан Тошкент шаҳридаги Book.uz савдо мажмуасида бўлиб ўтган ижодий учрашувда Minbar мухбири ҳам иштирок этди. ... деган фикр унинг бошида бўлса икки дунёда ҳам ҳеч нарса қилмайди”. адабиётшунос жамиятдаги мунтазам турланадиган тоифани “тўрт қиёфали одамлар” ...


Иккита авиаҳалокатдан сўнг биринчи марта Boeing 737 МАХ самолёти йўловчилар билан парвоз қилди - Daryo\n19:15, 31.12.2020 9998\nИккита авиаҳалокатдан сўнг биринчи марта Boeing 737 МАХ самолёти йўловчилар билан парвоз қилди\nAmerican Airlines Group Inc авиакомпанияси иккита авиаҳалокатдан кейин тўхтатиб қўйилган Boeing 737 МАХ самолётлари парвозини тиклади, деб хабар бермоқда «Интерфакс».\nҚайд этилишича, биринчи рейс Майамидан Нью-Йоркка амалга оширилган, йўловчилар орасида авиакомпания президенти Роберт Айсом ҳам бўлган.\nАвиакомпания маълум қилишича, АҚШ фуқаролик авиацияси федерал бошқармаси (Federal Aviation Administration, FAA) ноябрда тегишли рухсатномани тақдим этганидан кейин, энди Boeing 737 МАХ’ни аста-секинлик билан эксплуатацияга қайтаришни режалаштирмоқда.\nШунингдек, авиакомпания йўловчиларга рейс қайси самолётда амалга оширилиши ҳақида қўшимча маълумот беришни бошлаган, бу улар МАХ самолётида амалга ошириладиган парвоз ҳақида олдиндан хабардор бўлиши учундир.\nЭслатиб ўтамиз, 2019 йилнинг 10 март куни Ethiopian Airlines авиакомпаниясининг Кенияга учаётган Boeing 737-800 МАХ самолёти ҳалокатга учраши оқибатида бортда бўлган 149 нафар йўловчи, шунингдек, саккиз нафар экипаж аъзоси ҳалок бўлган. 2018 йилнинг 29 ноябрь куни Lion Air авиакомпаниясининг Boeing 737 йўловчи самолёти Жакарта аэропортидан ҳавога кўтарилганидан кўп ўтмай ҳалокатга учраб, денгизга қулаган. Самолёт бортида 189 киши бўлган. Шулардан 181 нафари йўловчи, 2 нафар учувчи ҳамда 6 нафар экипаж аъзоси. Уларнинг барчаси ҳалок бўлган.\nАввалроқ АҚШ ушбу самолётлар парвозига рухсат бергани ҳақида хабар берилганди. Бразилия авиакомпанияси эса икки авиаҳалокатдан сўнг дунёда биринчи бўлиб Boeing 737-8 МАХ самолётлари парвозини тиклаган эди.\nБразилия авиакомпанияси икки авиаҳалокатдан сўнг дунёда биринчи бўлиб Boeing 737-8 МАХ самолётлари парвозини тиклади\nАҚШ Boeing 737 МАХ ҳаво кемаларининг парвозига рухсат берди. Парвозлар иккита авиаҳалокат сабаб 1,5 йил олдин тўхтатилганди\nBoeing компанияси иккита авиаҳалокатдан кейин тўхтаб қолган 737 МАХ моделларини қайта йиғишни бошлади\n09:06, 30.11.2021 106160\n18:05, 25.11.2021 87797\n17:21 Бугун 75\n17:05 Бугун 4503\n16:50 Бугун 1361\n16:36 Бугун 2203\n12:13, 04.12.2021 103515\n23:11, 05.12.2021 72165


3. Сенатор ўзи ўқиган мактабга китоблар совға қилди\n4. "Қувватбахш" ичимликлар сотиш тақиқландими?\n6. НамДУ ректори янги лавозимга сайланди\n7. "БЕМАҲАЛ ҚИЧҚИРГАН ХЎРОЗ" ёхуд "Адолат"чилар қонунни билишмайди-ми?\n8. Ўзбекистоннинг "Иттифоқ"қа қўшилиши халқимизга нима беради?\n9. Ўзбекистон ва Иттифоқ: Кузатувчиликнинг фойда ва зарари нимада?\n10. Наманганда давлат бюджетидан самарасиз фойдаланилганми?


Жаҳон чемпионатида 12та олтин медаль бизники\nAsosiy - Djit Kun Do -\nМарт ойида Таиланд пойтахти Бангкок шаҳрида Жит Кун До бўйича жаҳон чемпионати ўтказилди. Бутунжаҳон ўйинлари, III халқаро тай ва шарқ яккакурашларида 57 давлат жамоалари иштирок этган бўлса, Жит Кун До бўйича беллашувларда 12 давлат – Австралия, АҚШ, Бразилия, Буюк Британия, Ливан, Покистон, Таиланд, Туркия, Шри-Ланка, Ўзбекистон, Қозоғистон, Ҳиндистондан спортчилар қатнашди.\nМазкур мусобақада Ўзбекистон шарафини 13 нафар спортчимиз муносиб ҳимоя қилиб, 12 олтин, 1 кумуш ва 1 бронза медалини қўлга киритишди ва умумжамоа ҳисобида Ҳиндистондан сўнг иккинчи ўринни эгаллашди. Кучли учликдан Шри-Ланка термаси ҳам жой олди.\nЎғил болалар ўртасидаги беллашувларда Зуҳур Мансуров, Абдусалом Аҳмедов, Шоҳжаҳон Исроилов, Бобоқанд Кароматов, Диёрбек Ботиров, Азизбек Ҳакимбоев, Фурқат Актамов олтин ва Самандар Муроджонов бронза медалини қўлга киритган бўлса, қизлар мусобақасида Зуҳра Турсунбоева, Нодирахон Қўчқорова, Латифа Раҳимова, Карина Ҳакимова биринчи, Гулшода Холиқулова эса иккинчи ўринни эгаллади.\nШунингдек, Латифа Раҳимова намунали чиқишда ҳам энг яхши натижа билан АҚШ, Ҳиндистон ва Шри-Ланкалик вакилларини доғда қолдирди ва терма жамоамиз ҳисобига 12-олтин медални қўшиб қўйди.\n– Мусобақа жуда кўтаринки руҳда ўтди. Дунёнинг турли ҳудудларидан энг кучли спортчилар ташриф буюришди. Мазкур жаҳон чемпионатига терма жамоамиз билан астойдил тайёргарлик кўрган эдик. Бу ўз натижасини берди. Мусобақа давомида мен бир нарсага шахсан гувоҳ бўлдим: деярли барча рақиблар биздан қўрқишаётгани сезилиб турди. Беллашув олдидан уларнинг юзларида қўрқув ва ҳадик яққол селиб турди, – деди олтин медаль соҳиби Азизбек Ҳакимбоев.


Фуҳуша-2 лақабли Лола Каримова Мирзо Улуғбек ҳақидаги фильмга продюссерлик қилибди, отаси тарафидан подага айлантирилган миллатга хизмат қиладими? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n20:06 - Фуҳуша-2 лақабли Лола Каримова Мирзо Улуғбек ҳақидаги фильмга продюссерлик қилибди, отаси тарафидан подага айлантирилган миллатга хизмат қиладими?\nМарҳум Ислом Каримнинг кичик қизи Лола буюк аждодимиз Мирзо Улуғбек тўғрисидаги ҳужжатли фильмга продюсерлик қилди. “Мирзо Улуғбек. Осмон тоқига қўйилган нарвон” номли ҳужжатли фильм тақдимоти яқин кунларда ўтказилиши айтилмоқда. Бадиий кино элементлари бўлган мазкур ҳужжатли фильмда Ҳолливуд юлдузлари ҳам роль ижро этишган.\nҲужжатли фильмда жаҳон киномотографияси юлдузлари Винсент Кассель, Арманд Ассанте, Франциско Овалле ҳамда ўзбек актёрлари Маъруф Отажонов, Жавохир Зокиров ва Ҳошим Арслонов роль ўйнаган. Фильм мусиқасини Ҳолливуднинг машҳур композитори Уолтер Афанасьев ёзган.\nТаниқли ўзбек режиссёри Баҳодир Йўлдош томонидан суратга олинган фильмда Улуғбекнинг жаҳон фани тараққиётига қўшган ҳиссаси ҳақида Британия, АҚШ, Франция, Ўзбекистон, Дания, Россия ва Нидерландлар олимлари фикр билдиришган.\nФуҳуша-2 ўзининг Facebook саҳифасида мазкур лойиҳанинг эри билан соҳада қилаётган илк иши экани, бошқа аждодларимизнинг ҳам руҳини чирқиратиш нияти борлигини билдирибди.\nМирзо Улуғбек жаҳонга танилган олим ва инсондир. У ҳақида яна бир фильм олингани ҳам ёмон эмас. Тахмин қилиш мумкинки, Баҳодир Йўлдош бу кино устида Ислом Карим тириклигилда иш бошлаган ва унга лаганбардорлик қилиш учунгина унингқизини бу ишга тортган.\nАммо, бу Фуҳуша-2 ўз отаси миллат сифатини йўқоттириб, подага айлантирган ўзбекларга хизмат қилишнинг бошқа йўлларини ҳам қидириши керак. Акс ҳолда отаси каби ҳаромий сифатида тарихимизда қолади.


"Бавария" Бундеслигани "Шалке" га саккизта гол уриш билан бошлади (видео) — Sof.uz\nЖАҲОН 41,014,917 30,612,892 1,128,714\n19.09 10:14 107 Спорт\nГермания Бундеслигасининг янги чемпионатининг биринчи учрашувида "Бавария" ўз майдонида "Шалке 04" жамоасини қабул қилди ва йирик ғалабага эришди - 8:0.\nМюнхенликлар Чемпионлар Лигаси финалида ПСЖга қарши ғалабадан сўнг биринчи расмий учрашувини ўтказди ва ўйинни тўлиқ назорат остига олди. 4-дақиқада Серж Гнабри "Бавария" нинг ҳисобдаги устунлигини таъминлади. Танаффусга қадар "Шалке" Германия чемпионига қаршилик кўрсатишга муваффақ бўлди ва шу сабабли мюнхенликлар Леон Горецкийнинг саъй-ҳаракатлари билан ҳисобни иккитага етакизга муваффақ бўлдилар.\nАммо иккинчи бўлимда "Бавария" жавобсиз олтита гол урди. Натижада Гнабри хет-трик қайд этди, Роберт Левандовский (пеналтидан), Томас Мюллер, Лерой Сане ва Жамол Мусиала "Шалке" дарвозасига биттадан гол урди.\nҚолган биринчи давра ўйинлари шанба-якшанба кунлари бўлиб ўтади. Дортмунднинг "Боруссия" ва Мюнхенгладбахнинг "Боруссия" жамоалари ўртасидаги учрашув турнинг марказий ўйини бўлади.\nФутбол Германия Бавария\n18.10 10:28 76 Жаҳон


ЎзА - Муҳокамадан сўнг...\n02.08.2018 16:48 Чоп этиш версияси\nУнда парламент аъзолари, Давлат божхона қўмитаси масъул ходимлари иштирок этди.\n“Давлат божхона хизмати тўғрисида”ги қонун 1997 йилда қабул қилинган бўлиб, унинг кўпгина нормалари бугунги кун талабларига жавоб бермайди. Президент Шавкат Мирзиёев белгилаб берган устувор вазифалар, ўзгариб бораётган шарт-шароит ва стандартлар уни янги таҳририда қабул қилишни тақозо этмоқда.\n“Давлат божхона хизмати тўғрисида”ги қонуннинг янги лойиҳаси Қонунчилик палатаси томонидан биринчи ўқишда қабул қилинган. Бугунги кунда Мудофаа ва хавфсизлик масалалари қўмитаси уни иккинчи ўқишга тайёрламоқда.\nЙиғилишда янги қонундан кўзланган мақсадлар, унинг мазмун-моҳияти ҳақида сўз борди, лойиҳани маромига етказиш бўйича таклиф ва тавсиялар кенг муҳокама қилинди. Лойиҳани иккинчи ўқишда муҳокама қилиш учун тез кунда Қонунчилик палатасининг ялпи мажлисига киритиш бўйича вазифалар белгилаб олинди.


14:04 / 09.02.2019\nАввалроқ, Петербург ва Ленинград областида ўзбекистонлик икки нафар ишчи баландликдан қулаганидан сўнг ҳалок бўлгани хабар берилганди.\nБандлик ва меҳнат муносабатлари вазирлигининг маълум қилишича, 6 февраль куни ишчилардан бири Коломяжский проспектидаги цехда пардозлаш ишларини олиб бораётган вақтда баландликдан йиқилиб, ҳалок бўлган.\nҲалок бўлган шахс Ўзбекистон фуқароси Алишер Ўсаров бўлиб, 1990 йилда таваллуд топган. Ҳозирда ҳолат юзасидан тергов текширув ўтказилмоқда. Жиноий иш қўзғатилади.\nҚайд этилишича, айни дамда унинг жасади Санкт-Петербург шаҳри Екатерининский кўчаси, 10-уйда жойлашган Суд-тиббиёт экспертизаси бюроси ўликхонасида.\nШунингдек, 6 февраль куни Мурино шаҳрида Ўзбекистон фуқароси Толибжон Эсонов (1998 йилда туғилган) Воронцов бульваридаги «Краски лета» турар-жой мажмуасида қурилаётган уйнинг 14-қаватидан пастга тушиб кетган.\nЖиноий иш ҳозирча қўзғатилмаган. Айни дамда рўй берган фожиани текшириш ишлари олиб борилмоқда. Ҳалок бўлган фуқаронинг жасади Ленинград области Токсово шаҳридаги ўликхонага жойлаштирилган.\nМеҳнат вазирлиги хабарида айтилишича, жасадларни Ўзбекистонга олиб кетиш бўйича тайёргарликка оид барча дастлабки тадбирлар амалга оширилди, вазирлик ходимлари олиб чиқишга рухсатномани кутишмоқда.\nШунингдек, вазирликнинг маълум қилишича, Хорижда меҳнат фаолиятини амалга оширувчи шахсларни қўллаб-қувватлаш ҳамда уларнинг ҳуқуқ ва манфаатларини ҳимоя қилиш жамғармаси томонидан 6 февраль куни Россияда ўта оғир ва ёрдамга муҳтож ҳолда қолган Ўзбекистон фуқароси Бобуржон Расулов Ўзбекистонга олиб келинган.\nФуқаро Б.Расулов оғир тан жароҳати оқибатида шахсини тасдиқловчи ҳужжатларсиз бир неча ойдан буён Россия Федерациясининг Зарайск шаҳар Марказий шифохонасида кома ҳолатида бўлиб келган.\nАгентлик томонидан фуқаронинг шахсини тасдиқловчи сертификат ва Ўзбекистонга етиб келиши учун авиачипта тақдим этилган ва масъул вакиллар ёрдамида Б.Расулов Наманганга қайтарилди. Фуқарони Ўзбекистонга олиб келиш билан боғлиқ барча маблағлар жамғарма ҳисобидан қопланди.\nЎзбекистон Республикаси Бандлик ва меҳнат муносабатлари вазирлиги хорижда қийин аҳволда қолган юртдошларимиз ҳуқуқ ва манфаатларини ҳимоя қилиш, хусусан, уларни Ўзбекистонга қайтариш чора-тадбирларини жадал давом эттирмоқда, дейилади хабарда.\n2021 йилда хорижда вафот этган 518 нафар ўзбекистонлик мигрант жасади олиб келинди\n07:44 / 07.01.2022\n2022 йилда 21 минг фуқарога «ишчи виза» билан боғлиқ харажатлари учун компенсация тўланади\n10:58 / 27.12.2021\nРоссияда чет элликлар учун «назорат остида бўлиш» режими тафсилотлари очиқланди


Икки жуфт сўзнинг эга-кесимини жойига қўйиб гапиролмайдиган бир дудуқ « Ўзбекистон Халқ Ҳаракати\nИкки жуфт сўзнинг эга-кесимини жойига қўйиб гапиролмайдиган бир дудуқ\n10 September 2014 - 11:44\nИслом Каримов Совет йилларида Политехника деб аталган институтнинг қандайдир бир механика бўлимини тугатган. Кейинги қўлга киритган илмий даражаларига ҳам, эгаллаган лавозимларию кимларнингдир ишончига фирибгарлик йўли билан кириб қозонган мувафаққиятларига ҳам пора бериб, иложи бўлмаса кимларнидир қурбон қилиб эришган. У Самолётсозлар заводига жўнатилар экан, у ерда мойига ботиб бир неча йил қора ишчи бўлиб ишлайди. Аста-секин комсомол ташкилотининг фаолига айлангач, Москвада план қўмитасида масъул вазифада ўтирган қандайдир яҳудий миллатига мансуб бир мансабдорнинг қизи шу жойда ишлаётганини қулоғи чалади.\nМансабдорнинг қизи бир қаричлигидан шўх-шодон бўлган бўлади. Авиасозлар заводи директори билан қалин дўст ота, қизини ўзидан узоқлаштириш мақсадида, илтимос билан уни Тошкентга жўнатгач, у заводда иш бошлайди. Назари оч ўзбек йигитларининг бошини айлантириб, кўпиларини нози-фироқ билан кечалари у ёғи Париж, бу ёғи Қора денгиз бўйларидаги Одесса шаҳарларига олиб бориб, тонг отгунча ўйнатиб қайтариб олиб келиб қўяди. У Каримовга учрагач, барчаси ўзгаради. Мансабдан бошқасини назар-писанд қилмайдиган Каримов, уни ялаб-юлқаб бошига кўтаради. Ўтмиши қизиқтирмагани каби унинг кимлигини бирор марта ҳам юзига солмайди.\nЭрининг мардлигига қойил қолган бечоранинг боши кўкка етади ва уни отаси билан таништиради. Қайнотаси билан танишган куёвболанинг ишлари юришиб, елкасига офтоб тегади.\nЎз миллатидан куёв ортирганига хурсанд қайнота, киройи куёвни Ўзбекистон республикасининг план қўмитаси раислигигача кўтаради. Ишларини жўнаштириб олган Каримов қайнатаси ишдан кетган кун, хотинининг паттасини қўлига бериб, ўзи уйидан чиқиб кетади. Пётр деган ўғли билан ёлғиз қолган бева, ана ўша кун – орадан йигирма йилдан кўпроқ вақт ўтиб, Каримовнинг нима учун ўзига уйланганини билиб қолади. Ва, уни ўлган кунигача ер уриб қарғайди. Отаси тан олмагани каби ўғли Пётр ҳам Каримовни “ота” сифатида тан олмайди. У отасининг бойқуш бўлса ҳам, каккунинг тухумидан чиққанини яхши билади. Шу учун унинг ўз манфаати дея, оиласини қурбон бериши, у учун янгилик эмас эди. Сўнгра, Каримов водийлик бўрдоқичилик хўжалиги бошлиғининг қизи Татяна уйланади. Ундан икки қиз орттиради.\nМансаб, мол-дунё дея, унинг ҳар қандай пасткашликлардан ҳам қайтмаслиги, унинг бу оиласини ҳам вайрон этади. Хотини охир-оқибат, ақлдан озади.\nТўғри таълим-тарбия кўрмаган қизлар очофат бўлиб ўсадилар. На мол-дунёдан, на эркакдан тўядилар. Уларнинг Ўзбекистондаги энг бахтсиз оиланинг фарзанлари эканликлари қаторида, қўлларида милярдлаган пуллари бўлиб ҳам ўзларини дунёдаги энг бахтсиз аёл дея ҳисоблашлари, бугун бутун оламга маълум. Ўйлаб қоласан: оиласини, хотинлари ва қизларини, ягона ўғлини бахтли қилолмаган бир бадбахт қандай қилиб катта бир мамлакатни, қадим ва тамаддунлар яратган улуғ бир миллатни бахтли қила олиши мумкин?!\nИкки оғиз сўзнинг эга-кесимини жой-жойига қўйиб гапира олмаган бир дудуқ, қандай қилиб пурмаъно китоблар битиб, Яссавийсию Навоийлари, Маъмуржону Комилжонлардек бубулгўёлари бор миллатни ўзининг тутруқсиз ижоди билан қойил қила олиши мумкин?!\nЁким дунёда бирор-битта ҳам ҳақиқий дўсти йўқ, хотини, бола-чақасига, ҳатто ўзи-ўзига душман бўлган бир одам, қандай қилиб ўзбекка дўсту биродар тутиниши мумкин?! Яна, унинг тайинли бир миллати бўлмаса, дину диёнати бўлмаса…\nКаримовнинг ишларига менинг ақлим етмайди… Ҳожибой Тожибой айтгани каби фозилу фузалолар, олимлар ва ҳунар эгалари оёқ ости бўлиб, бир умр юз-қўлини совунлаб ювмайдиган қора ялоқ баъзи бир тракторчиларнинг замони келди, шекилли. Ўзбекнинг: онамнинг ўлгани менга ярашди, супрадаги унни итлар, талашди, дегани каби, юртнинг бузулгани Каримовга ярашди.\nАлифни калтак, деёлмайдиган каккунинг тухумидан чиққан бойқуш, бургутга дўниб, халққа ақл ўргатадиган, икки калима сўзни эплаб гапира олмаса ҳам, қучоқ-қучоқ китоблар ёзиб, отилган тўнғиздек ҳар қўлтиғида иккитадан тарвуз, арслонларга кўкрак керадиган бўлиб қолди, шекили…


Худога шукур қилиш — Dilkashradio.com\nХудога шукур қилиш\nАссалому алайкум азиз биродарлар. Микрофон қаршисида мен Зафарбек. Азизлар, эсингизда бўлса биз ушбу дастуримиз орқали барчамизни яратган Парвардигоримизга шукуроналар билдириб ибодат қилиб келмоқдамиз. Севикли биродарларим, бугун хам биз Раббимизга ибодат қилиб У билан бирга вақт ўтказамиз. Айтмоқчи, сиз охирги маротаба қачон Худога мурожаат қилгансиз? Агар Худони соғинган бўлсангиз ёки У билан янги муносабат қурмоқчи бўлсангиз унда биз билан қолинг. Азизлар, ибодат хаётимизда жуда катта рол ўйнайди. Масалан, бола фарзанд ота-онаси билан анча вақт гаплашмай қўйса боланинг ва ота-онанинг муносабатлари ёмонлашади. Уларнинг орасидаги масофа катталашай бораверади. Ундан кўраси келинг хазрати Исо Масих Худонинг каломида ўз шогирдларига айтган баъзи оятларни сизга ўқиб берсам. Раббимизнинг расуллардан бири Луқо баён этган хушхабаридан ўқиймиз: Исо бир жойда ибодат қилар эди. Ибодатни тамом қилгач, шогирдларидан бири Унга: – Раббий! Яҳё ўз шогирдларини ўргатганидек, бизни ҳам ибодат қилишга ўргат, – деди. Исо уларга деди:\n– Ибодат қилаётганингизда шундай деб айтинглар:\nСенинг муқаддас исминг улуғлансин.\nКундалик ризқимизни бериб тургин.\nГуноҳларимизни кечиргин, чунки биз ҳам ўзимизга қарздор бўлган ҳар бир кишини кечирамиз.\nЯна уларга деди: «Фараз қилайлик, орангизда бир кишининг дўсти бор. Ярим кечада дўсти унинг олдига келиб:\n– Дўстим, менга учта нон қарз бериб тур. Менинг бир дўстим йўлдан ўтатуриб, ташриф буюрди, олдига қўядиган ҳеч нарсам йўқ, – дейди. Униси ичкаридан жавоб бериб: – Мени безовта қилма. Эшик қулф, болаларим мен билан бир тўшакда ётишибди, энди ўрнимдан туриб сенга беролмайман, – дейдими?\nСизларга ростини айтсам: ўз дўсти бўлгани учун ҳам туриб унга бермаса-да, лекин унинг шилқимлиги туфайли у туриб, қанча сўраса, шунча беради.\nШундай қилиб, Мен сизга айтаман: сўраб туринглар, сизга берилади. Излаб туринглар, топасизлар. Тақиллатиб туринглар, эшик очилади.Чунки ҳар бир сўраган олар, излаган топар, тақиллатганга эшик очилар.\nОрангиздаги қайси бир ота, ўғли ундан нон сўраса, унга тош беради? Ёки балиқ сўраса, унга балиқ ўрнига илон беради? Ёки тухум сўраса, унга чаён беради? Шундай қилиб, сизлар ёвуз бўла туриб болаларингизга яхши ҳадялар бера билар экансиз, самодаги Ота эса Ундан сўраганларга Муқаддас Руҳни бериши янада шубҳасиздир». Қандай ажойиб оятлар! Азизлар, келинг биз хам қўлимизни очиб мухаббатининг чегараси йўқ Худойимизга ибодат қилайлик. Севикли Отажон, бизни севганинг учун рахмат, бизни танлаб ўз халқинг қилиб, бизни Ўз фарзандинг қилиб тайинлаганинг учун рахмат. Сенинг Муқаддас Исминг улуғлансин! Худойим, хозир қўлини очиб Сенга ибодат қилятган барча бандаларингни Ўзинг дуо қилиб мархаматлагин Худойим. Қалбларимизни Муқаддас Рухинг билан тўлдиргин. Хаётимиз Сенга тегишлидир, хаётимизни Ўзинг бошқаргин. Бизни ўз панохингда асрагин азиз ва севикли отажон. Сенинг исминг абадий улуғлансин! Омин!\nЁқубнинг имонлиларга мурожати\nПавлуснинг хизмати ва азоблари


Samsung Galaxy S6 Edge дунёда энг тез ишловчи смартфон деб тан олинди » Скачать музыку бесплатно новинки музыки 2016-2017\nКомментариев: 0 Просмотров: 1 934 Дата: 29-06-2015, 15:37 Tom’s Guide экспертлари энг тез ишлайдиган смартфонларни аниқлади. Бу ҳақда «Mail.ru»га асосланиб «Daryo.uz» хабар бермоқда. Бунинг учун улар олтита флагманни тўққизта йўналиш бўйича синаб кўрди.Рейтингда тўққизта синовдан олтитасида биринчиликни эгаллаган Samsung Galaxy S6 Edge ғолиб бўлди ва «Дунёдаги энг тез смартфон» номига эга бўлди. Ундан кейинги ўринни деярли барча синовларда етакчи поғоналарни забт этган LG G4 эгаллади.HTC One M9 эса LG ва Apple iPhone 6’дан анча ортда қолди. У фақат битта синовда бошқалардан устунлик қилди. Google Nexus 6 ва Asus Zenfone 2 барча йўналишларда ҳам рейтингнинг пастки ўринларини эгаллади


ФҚБ Обамага суиқасд уюштирмоқчи бўлган эркакни қўлга олди\n07:52 / 30.08.2016 4211\nАҚШ Федерал қидирувлар бюроси АҚШ президенти Барак Обамани августдаги таътиллари вақтида ўлдирмоқчи бўлган массачусетслик эркакни қўлга олди. Бу ҳақда Fox News телеканали хабар бермоқда.\nТелеканал маълумотларига кўра, 40 ёшли Жозеф Гаргьюло 27 августда ҳибсга олинган, унинг уйи тинтув қилинганда ўқлар ва ўқотар қуроллар, портловчи моддалар арсенали аниқланган. Эркак унинг танишларидан бирининг кўрсатмаси билан қўлга олинган.\n"Гаргьюло президент Мартас-Винъярд оролида гольф майдонида бўлганда уни ўлдириш имкониятидан фойдаланмоқчи эканлигини айтган", дейилмоқда хабарда.\nФҚБ олган маълумотларга кўра, гумонланувчи AR-15 милтиғи учун компонентлар ҳамда портловчи қурилма тайёрлаш учун ишлатиладиган термит харид қилган.\nМаълумотларга кўра, Гаргьюлода руҳияти билан муаммолар бўлган, стероидлар истеъмол қилиб юрган ва яқин орада АҚШда ҳарбий тартиб киритилишига ишонган. Тахминларча, у бир неча маротаба хавфсизлик идоралари ходимлари ва мусулмонларни ўлдириш билан таҳдид қилган.\nСербияда Путинга суиқасд қилишни режалаштирган эркак қўлга олинди – ОАВ\nЖаҳон иқтисодиёти ва дипломатия университети талабаси жонсиз ҳолда топилди\nТрамп ноқонуний муҳожирлар масаласида Обаманинг фикрига қўшилди


Нукусдаги Президент мактаби директори пандемия шароитида таълим қандай ташкил этилиши ҳақида маълумот берди\n15:54 / 01.09.2020\nМактабларда янги ўқув йили бошланишига саноқли кунлар қолди. Kun.uz мухбири пандемия шароитида Президент мактаблари қандай фаолият олиб бориши масаласида Нукусдаги Президент мактаби директори Алишер Уббиев билан суҳбатда бўлди.\n– Сиз раҳбарлик қилаётган мактабда пандемия шароитида ўқиш жараёнларини қандай олиб борилиши режалаштириляпти?\n– Хабарингиз бор, бу йилги ўқув йилини пандемия шароитида қандай давом эттириш бўйича ота-оналарнинг фикр мулоҳазалар тингланмоқда. Биз ҳам 25-26 август кунлари Нукусдаги Президент мактабида карантин ва санитария–гигиена қоидаларига қатъий амал қилган ҳолда ўқувчиларнинг ота-оналари билан йиғилиш ўтказдик. Ҳар бир ота-онани эшитдик.\nПандемиядаги янги ўқув йилига тайёргарлик кўриш масалалари ҳамда Президент, ижод ва ихтисослаштирилган мактабларни ривожлантириш агентлиги томонидан тақдим қилинган сўровнома асосида ота-оналар фикрлари ўрганилди.\nСўровномада мактабимизда ўқиётган 144 нафар ўқувчининг ота-оналари 100 фоиз иштирок этишди. Келинг, мен сизга сўровнома натижалари ҳақида кўпроқ маълумот берсам. Сабаби ўқиш жараёнларини қандай олиб борилиши бевосита шу сўровнома натижаларидан келиб чиқади.\n1. Мактаблар ўз фаолиятини ананавий шаклда сентябрь ойидан тиклашига 131 нафар ота-она (91 фоиз) ижобий фикр билдирган бўлса, 13 нафар ота-она (9 фоиз) ўқишни бошламаслик тарафдори эканини билдирди.\n2. Мактаблар фаолиятини бошлаш санаси буйича қуйидагича фикр билдирилди:\n79 нафар (55 фоиз) ота-она 7 сентябрдан, 40 нафар (28 фоиз) ота-она 14 сентябрдан, 5 нафар (3 фоиз) ота-она 2 октябрдан, 20 нафар (14 фоиз) ота-она пандемия тугаганидан сўнг бошлаш зарур, деб ҳисоблашини маълум қилди.\n3. Боласини анъанавий шаклда таълим олиши учун юборишга тайёр ота-оналар 133 нафарни (92 фоиз) ташкил этган бўлса, 11 нафар (8 фоиз) ота-она онлайн таълим тизимини афзал кўришини билдирди.\n4. Мактабларда тиббий ниқоб тақиш талаб этилган тақдирда, 140 нафар (97 фоиз) ота-она фарзанди ниқоб тақишига рози эканини, 4 нафар (3 фоиз) ота-она эса ниқоб тақтиришга қарши эканини билдирди.\n5. Вирусдан сақланишда муҳим антисептик воситалардан фарзанди фойдаланишни 140 нафар (97 фоиз) ота-она қўллаб қувватлади, 4 нафар (3 фоиз) ота-она эса қарши чиқди.\n– Ўқув йили қачондан бошланади? Таълим қандай шаклда олиб борилади?\n– Халқ таълими вазирлигига ота-оналар таклифларидан келиб чиқиб, янги ўқув йилини 14 сентябрдан бошлаш, мактабларда ҳаракатлар схемасини ишлаб чиқиб, тажрибадан ўтказиш бўйича топшириқ берилди. Бизнинг Президент мактабида ҳам ўқиш 14 сентябрдан бошланади.\nУшбу жараёнда барча чоралар тўлиқ ва тўғри амалга оширилиши ўрганиб чиқилди. Мактабга ўқувчиларнинг бир вақтда келмаслиги, кираётганда иситмаси ўлчаниши, барча дарслар бир синф хонасида ўтилиши, танаффусда синф ҳавоси шамоллатилиши, ўқувчиларга ижтимоий масофани сақлашни тушунтириш каби қатор талабларни ишлаб чиқдик.\n– Бу йилги қабул жараёни қандай бўлди? Қанча ўқувчи қабул қилинди?\n– Пандемия туфайли, шунингдек, хорижий ҳамкоримиз – Cambridge Assessment ташкилоти вакилларининг мамлакатимизга карантин даврида ташрифини белгиланган саналарда ташкил этиш имкони йўқлиги сабабли, истисно тариқасида жорий йилда Президент мактабларига ўқувчилар қабули келгуси ўқув йилида ўтказилади.


12:10 / 18.02.2019 2730 pdf Ўқиш режими + -\nАллоҳ таолонинг исмлари ва сифатларини уларнинг ичидан биринчилардан бўлиб ақоид илми уламолари чуқур ўрганганлар. Ақоид уламоларининг барчаларининг: эскиларининг ҳам, янгиларининг ҳам, салафларининг ҳам, халафларининг ҳам бу изланишдан мақсадлари битта – Аллоҳ таолони У Зотга нолойиқ сифатлардан поклаш бўлган.\nШу ерга келганда «салаф»лар дейилганда луғатда умуман, ўтганларни, истилоҳда эса биринчи уч асрда ўтган мусулмонларни тушуниш лозимлигини айтиб қўймоғимиз керак.\nСалафларнинг араб тилини билиш ва диний эътиқод даражалари олиймақом бўлганини ҳамма жуда яхши билади. Бунинг устига, уларнинг вақтида турли ихтилофлар, фирқалар, фалсафалар бўлмаган, бўлса ҳам, кучсиз ва таъсирсиз бўлган. Шунинг учун ҳам улар бошқа илмлар каби ақоид илмида ҳам турли уринишларга муҳтож бўлмаганлар.\nИмом Абу Ҳанифа раҳматуллоҳи алайҳи ўзларининг «Ал-Фиқҳул Акбар» номли китобларида қуйидагиларни айтадилар:\n«У Зот махлуқотларидан ҳеч нарсага ўхшамайди. У Зотга Унинг махлуқотларидан ҳеч нарса ўхшамайди. У Зотнинг сифатларининг барчаси махлуқларнинг сифатининг хилофидир. У Зот бизнинг илмимизга ўхшамас илм билан билади. У Зот бизнинг қудратимизга ўхшамас қудрат ила қодир бўлади. У Зот бизнинг кўришимизга ўхшамас кўриш ила кўради. Аллоҳ таоло Қуръонда юз, қўл ва жонни зикр қилган бўлса, улар У Зот учун кайфияти йўқ сифатлардир».\nИмом Бухорийнинг шайхи Нуъайм ибн Ҳаммод ал-Хузоъий қуйидагиларни айтган:\n«Ким Аллоҳни У Зотнинг махлуқотларига ўхшатса, батаҳқиқ, кофир бўлади. Ким Аллоҳ Ўзини васф қилган нарсани инкор қилса, батаҳқиқ, кофир бўлади. Аллоҳ ва У Зотнинг Расули У Зотни васф қилган нарсада ўхшатиш йўқ. Ким Аллоҳ таоло учун очиқ-ойдин оятлар ва саҳиҳ хабарларда келган нарсаларни Аллоҳнинг жалолига лойиқ равишда собит қилса ва Аллоҳдан нуқсонларни қайтарса, батаҳқиқ, ҳидоят йўлига юрган бўлади».\nАввал таъкидлаб ўтганимиздек, бу маънода салаф – ўтган мусулмон авлодлар ва уламоларнинг тутган йўллари бор нарсани ўзича қабул қилиш, бошқа нарса ҳақида ўйлаб ҳам ўтирмаслик бўлган. Бунинг мисолини «Аршга истиво» номи билан машҳур масалада кўришимиз мумкин.\nБу ҳақдаги ояти карималарда «Алал Арши истава» бирикмаси Аллоҳ таолога нисбатан ишлатилади. Агар матнни сўзма-сўз таржима қиладиган бўлсак, «Аллоҳ Аршга баробарлашди» маъноси келиб чиқади. Ўтган авлодларда «Бу маънони Аллоҳнинг Ўзига ҳавола қиламиз, бу ҳақда сўз очмаймиз», деб келишилган. Чунки у вақтда ҳамма яхши тушунчага эга бўлган, содда ҳаёт кечиришган ва турли фитналарга дучор бўлишмаган. Шу билан бирга, ушбу масалани кўтариб турадиган баъзи шахслар ҳам топилган. Лекин кўпчилик уларни «фитначи» деб номлаб, ўз фикрларини тарқатишларига йўл қўймаган. Шу билан мусулмонлар оммаси тинч-омон юрган.\nБу масалада имом Молик раҳматуллоҳи алайҳининг тутган мавқифлари ҳамманинг таҳсинига сазовор бўлган. Ривоятларда келишича, бир киши имом Молик раҳматуллоҳи алайҳининг ҳузурларига кириб, истиво ҳақида сўраган экан. Шунда имом Молик:\n«Истиво маълум. Унинг қандайлиги номаълум. Унга иймон келтириш вожиб. У ҳақда савол бериш бидъат. Сен бидъатчи экансан! Чиқаринглар буни менинг олдимдан!» деган эканлар.\nСалафи солиҳларимиз шу йўл билан Аллоҳ субҳанаҳу ва таолонинг поклиги, ўхшаши йўқлиги ва бошқа барча камолот сифатларига бўлган тўғри эътиқодни сақлаб туришган.\nВақт ўтиши билан Ислом давлати ҳудудлари кенгайиб, турли халқлар, ҳар хил «дин», фалсафа ва мафкурага эга одамлар ҳам Исломни қабул қилишди ёки мусулмонлар билан аралашиб яшай бошлашди. Табиийки, улар ўзларининг эски фикр ва тасаввурларидан бирдан ва тўла узилиб чиқа олмас эдилар. Шу билан бир вақтда, Ислом душманлари ҳам доимий равишда турли иғволар қилиб туришар эди. Улар мусулмонларнинг ақийдаларига футур етказиш мақсадида турли шубҳали масалаларни ғоят усталик ила ўртага ташлашар эди. Ана шундай масалаларнинг энг катталаридан бири Аллоҳ таолонинг сифатларига оид оят ва ҳадисларнинг зоҳирий маъноларини мисол қилиб, мусулмонлар ақийдасига зарар етказишга уриниш бўлди. Аллоҳнинг қўли, кўзи ёки У пок Зотга нисбат берилган бошқа сифатлари таърифида фитна қўзғаб, кишиларни кўплаб залолатга кетказиш бошланди. Анчагина тоифалар бу масалада куфрга кетдилар.\nЭнди салафи солиҳларга ва имом Моликка ўхшаб, «Бу масалада савол бериш бидъатдир», деб фатво чиқариш иш бермайдиган ҳолга келди. Балки бунга ўхшаш масалада савол сўрамайдиган одамнинг ўзи қолмади.\nАна шундай нозик бир пайтда Абул Ҳасан Ашъарий ва Абу Мансур Мотуридий каби буюк алломалар ақийданинг софлигини сақлаб қолиш учун катта хизмат қилдилар. Бошқа нозик масалалар қатори Аллоҳ таолонинг сифатларига оид масалада ҳам ҳал қилувчи ечим топдилар. Бузғунчилар: «Аллоҳнинг Аршга истиво қилиши, унга баробарлашишидир», деган бўлсалар, халафлар, яъни кейинги уламоларимиз: «Йўқ, унда Аллоҳга нуқсон нисбати берилган бўлади, шунинг учун истивони Аллоҳ таолонинг бошқа баркамол сифатларига мос равишда тушунмоқ керак», дедилар.\nШу тариқа «Истиво – қувват ва султон ила эга бўлмоқдир», дея таъвил қилинди. Бунда ҳам, худди салафи солиҳларга ўхшаб, Аллоҳ таолони турли нуқсонлардан поклаш қасд қилингандир. Ҳам салаф, ҳам халаф уламоларимизнинг мақсадлари бир бўлган. Фақат мақсадга етиш учун ўз замонларига ва шароитларига мос йўл тутишган, холос. Сиз билан бизлар ҳам бу масалада жуда эҳтиёт бўлиб, ихтилоф қилмай иш тутмоғимиз лозим.\nБу борада айниқса имом Абул Ҳасан Ашъарийнинг тутган йўлларини алоҳида таъкидлаб ўтмоқ зарур деб биламиз. У киши ўзларининг «Ал-Ибона» ва бошқа дастлабки китобларида салаф уламолари йўлини тутган бўлсалар, «Ал-Ламаъ» каби кейинги китобларида халаф уламолари йўлини тутганлар. Шароит шуни тақозо қилган. Ушбу ҳолатга кўра, Абул Ҳасан Ашъарий раҳматуллоҳи алайҳи Аллоҳ таолонинг сифатлари ҳақидаги масалада салаф уламолари йўлидан халаф уламолари йўлига ўтиш ҳалқаси бўлган, дейишимиз мумкин.\n14:10 / 18.02.2019 1655\n17:00 / 18.02.2019 2793\n894 17:05 / 25.06.2020\n3315 22:55 / 02.12.2016\n3419 19:15 / 02.12.2016\nИбн Аббос розияллоҳу анҳудан ривоят қилинади .Набий соллаллоҳу алайҳи ва саллам .Менга умматлар кўрсатилди. Бас, бир набий ўта бошлади. У билан бирга бир уммат бор давоми...\n3265 19:24 / 02.12.2016\n234 20:00 / 11 май